Najib gagal dapatkan dokumen berkait keluarga Zeti dalam kes 1MDB

Najib Razak hari ini gagal dalam rayuannya bagi mendapatkan dokumen perbankan berkaitan bank pelaburan Goldman Sachs dan keluarga bekas gabenor Bank Negara Zeti Akhtar Aziz untuk digunakan dalam perbicaraan kesnya melibatkan dana 1Malaysia Development Bhd (1MDB).
Keputusan itu dibuat panel tiga hakim Mahkamah Rayuan terdiri daripada Kamaludin Md Said, Wira Ahmad Nasfy Yasin dan Nordin Hassan yang menolak rayuan Najib.
Nordin, yang menyampaikan keputusan mahkamah, berkata dokumen yang diminta Najib berkaitan dakwaan dana yang diterima oleh keluarga Zeti tidak relevan dengan pertuduhan yang dihadapinya (Najib) dan dokumen itu tidak akan membantunya dalam pembelaan diri.
"Dokumen itu tidak akan membantu perayu (Najib) untuk membuktikan kekurangan pengetahuannya tentang transaksi dalam akaun banknya. Selain itu, pembelaan perayu seperti yang dikemukakan kepada saksi pendakwaan adalah beliau telah diperdaya oleh seorang yang bernama Jho Low.
Beliau berkata mahkamah juga mendapati kredibiliti Zeti, walaupun jika terbukti tidak boleh dipercayai, akan menunjukkan konsistensi atau tidak konsisten dengan fakta dan isu dalam kes Najib.
Dalam permohonannya, Najib berkata dokumen perbankan itu relevan untuk pembelaan dalam perbicaraannya bagi pertuduhan penyelewengan RM2.3 bilion dana 1MDB bertujuan menunjukkan integriti Zeti sebagai gabenor Bank Negara Malaysia ketika itu telah terjejas serta mencabar kredibilitinya.
Mengenai permohonan Najib untuk mendapatkan keterangan saksi yang direkodkan oleh Suruhanjaya Pencegahan Rasuah Malaysia (SPRM), hakim itu berkata di bawah undang-undang, kenyataan itu adalah dokumen istimewa.
Beliau berkata alasan tidak mendedahkan keterangan saksi adalah untuk mengelak bahaya sebenar terhadap saksi.
Mengenai permohonan Najib untuk mendapatkan telefon bimbit dan kata laluan bekas jurubank Sachs Goldman, Tim Leissner, hakim itu berkata barang-barang itu tidak berada dalam simpanan pihak pendakwaan dan mahkamah tidak akan bertindak sia-sia.
"Adalah keputusan sebulat suara kami bahawa tidak ada kesilapan oleh Mahkamah Tinggi terhadap kedua-dua usul pemula (Najib) yang mewajarkan campur tangan mahkamah ini," katanya sambil menambah bahawa rayuan itu ditolak dan keputusan Mahkamah Tinggi disahkan.
Bekas perdana menteri itu merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan kes 1MDBnya mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada ahli perniagaan dalam buruan Low Taek Jho atau dikenali sebagai Jho Low.
Najib memfailkan permohonan pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.
Beliau juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.
Najib kini dibicarakan atas empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan kesnya kini didengar di Mahkamah Tinggi di hadapan hakim Collin Lawrence Sequerah.
Bekas anggota Parlimen Pekan itu kini menjalani hukuman penjara 12 tahun selepas Mahkamah Persekutuan mengekalkan sabitan atas kesalahan penyelewengan RM42 juta dana SRC International Sdn Bhd pada 23 Ogos tahun ini.
Sementara itu, timbalan pendakwa raya kanan Gopal Sri Ram yang ditemui pemberita kemudiannya berkata pihak pendakwaan akan memanggil tujuh lagi saksi termasuk Zeti untuk memberi keterangan dalam perbicaraan 1MDB sebelum menutup kesnya.


MAIPs dibenar mencelah dalam perintah hak penjagaan tiga anak Loh Siew Hong

Mahkamah Rayuan hari ini membenarkan rayuan Majlis Agama Islam dan Adat Istiadat Melayu Perlis (MAIPs) untuk mencelah dalam perintah hak penjagaan tiga anak yang diperoleh ibu tunggal Loh Siew Hong.
Bekas suami Loh, Muhammad Nagahswaran Muniandy telah menukarkan agama ketiga-tiga anak mereka kepada Islam di Perlis.
Keputusan itu disampaikan oleh panel tiga hakim terdiri daripada Has Zanah Mehat, See Mee Chun dan Mohd Nazlan Mohd Ghazali.
Dalam keputusan itu, Hakim Has Zanah berkata berdasarkan dua peruntukan – Aturan 15 Kaedah-Kaedah Mahkamah 2012 dan Seksyen 96 Akta Membaharui Undang-Undang (Perkahwinan dan Perceraian) 1976 ia memberikan MAIPs hak undang-undang untuk mencelah.
Beliau berkata isu yang dibentangkan di hadapan mahkamah itu ialah sama ada MAIPS mempunyai hak untuk mencelah bagi mengubah perintah hak penjagaan yang diberikan oleh Mahkamah Tinggi.
“Justeru, tiada keperluan bagi kami untuk memikirkan kesahan atau sebaliknya mengenai penukaran agama kanak-kanak itu,” katanya ketika membenarkan rayuan MAIPS untuk mengetepikan keputusan Mahkamah Tinggi.
Pada 15 Jun tahun lepas, Hakim Mahkamah Tinggi Evrol Mariette Peters menolak permohonan MAIPs untuk mendapatkan kebenaran menukar perintah hak penjagaan tiga beradik itu selepas mendapati MAIPS gagal menunjukkan bahawa mereka adalah pihak berkepentingan dalam hidup kanak-kanak terbabit.
Peguam Mohamed Haniff Khatri Abdullah yang mewakili MAIPs berkata susulan keputusan hari ini, majlis agama itu akan memfailkan permohonan di Mahkamah Tinggi Kuala Lumpur untuk mengubah perintah hak penjagaan dalam petisyen perceraian antara Loh dan Muhammad Nagahswaran Muniandy.
Dalam petisyen perceraian itu, Loh, 35, telah diberikan hak penjagaan dan kawalan tunggal bagi tiga anaknya iaitu pasangan kembar perempuan berumur 15 tahun serta seorang kanak-kanak lelaki berumur 11 tahun.
MAIPs memfailkan permohonan untuk mencelah pada 7 Mac tahun lepas bagi membolehkan majlis agama itu mempunyai locus standi (kedudukan undang-undang) untuk memohon mengubah syarat perintah hak penjagaan yang diberikan kepada Loh.
Pada 21 Februari 2022, tiga beradik itu yang berada di bawah jagaan Jabatan Kebajikan Masyarakat diserahkan kepada Loh selepas Mahkamah Tinggi membenarkan permohonan habeas corpusnya.
Loh juga memfailkan permohonan semakan kehakiman untuk mencabar penukaran agama anaknya kepada agama Islam yang didakwa dilakukan oleh bekas suaminya tanpa persetujuan beliau. Mahkamah Tinggi dijadual mendengar permohonan semakan kehakimannya pada 21 Mac.
Dalam prosiding mahkamah hari ini, Mohamed Haniff berhujah bahawa MAIPs mempunyai kewajipan statutori untuk menjaga kesejahteraan, pendidikan dan bimbingan mualaf serta menawarkan bantuan kewangan daripada dana zakat.
Peguam Loh, A Srimurugan bagaimanapun berhujah bahawa MAIPS tidak sepatutnya dibenarkan untuk mencelah kerana tiada apa-apa rekod yang menunjukkan bahawa Loh akan bertindak bertentangan dengan anak-anaknya atau cuba menukar agama mereka atau dia memerlukan bantuan kewangan.


Dakwaan Johari Abdul Ghani dangkal dan tidak bertanggungjawab

Menjawab pertuduhan dan kecaman Johari Abdul Ghani, pengerusi perhubungan Umno Wilayah Persekutuan di dalam ucapan  perbahasan beliau semalam, ternyata hujah yang dikemukakan adalah mengelirukan dan tidak berasaskan fakta dan data yang tepat tentang  prestasi pelaburan asing negara. Menurut laporan The United Nations Commission on Trade and Development  (Unctad), aliran pelaburan langsung asing (FDI) antarabangsa telah  mencatatkan penurunan sebanyak 42 peratus iaitu daripada AS$1.5 trillion pada 2019 kepada AS$859 billion pada 2020. Namun, prestasi pelaburan asing negara perlu melihat kepada keupayaan negara menarik FDI dari sudut  gross FDI inflows di mana menampakkan peningkatan sejumlah 5.8 peratus  kepada RM 108.3 billion pada Januari – September 2020, meskipun negara  mendepani cabaran persekitaran ekonomi global yang sangat mencabar  berikutan penularan wabak pandemik Covid-19. Peningkatan prestasi pelaburan langsung asing ini merupakan cerminan kepada 4,599 projek pelaburan berimpak tinggi yang telah diluluskan dalam  sektor perkilangan dan perkhidmatan dengan jumlah pelaburan sebanyak RM164 billion pada tahun 2020.Beliau telah memetik angka-angka dan statistik yang dilihat tidak menyeluruh dan “selective” dengan niat untuk memperkecilkan usaha dan langkah-langkah  yang dilaksanakan oleh kerajaan Perikatan Nasional khususnya menerusi  Kementerian Perdagangan Antarabangsa dan Industri yang dipimpin oleh Mohamed Azmin Ali dalam usaha mencerdaskan semula aktiviti  perdagangan dan pelaburan negara bagi memperkukuhkan prestasi ekonomi  negara. Sekali lagi dakwaan beliau bahawa negara tidak mempunyai “competitive  advantage” dengan negara-negara serantau adalah bersandarkan fakta yang  tidak jelas dan selektif bagi mengaburi usaha Kerajaan dalam  memperkukuhkan ekosistem pelaburan negara. DHL Global Competitiveness  Index (GCI) 2020 telah meletakkan Malaysia di tangga kedua di antara  negara-negara Asia Pasifik dan keenam belas (16) dari 169 negara untuk  hubungan perdagangan. Kajian bersama oleh KPMG dan The Manufacturing  Institute di AS yang bertajuk ‘Cost of Manufacturing Operations around the  Globe’ juga meletakkan Malaysia di tempat keempat (ke-4) di antara 17  ekonomi dalam penilaian yang membandingkan daya saing ekonomi sebagai  pusat pengilangan; meletakkan Malaysia di hadapan negara-negara di Asia  seperti China, Jepun, Vietnam dan India. Tambahan pula, Malaysia berada  pada kedudukan ke-12 dalam senarai Doing Business 2020 Bank Dunia dan  ke-27 dalam Daya Saing Dunia IMD 2020. Penarafan kedudukan ini oleh badan-badan antarabangsa membuktikan  bahawa Langkah-langkah yang sedang dijalankan berada di landasan yang  tepat untuk meningkatkan lagi daya saing Malaysia bagi mempromosikan  pelaburan dan mempercepat pembangunan ekonomi negara. Selaku bekas menteri kewangan II dan ahli Parlimen yang ditolak dalam pilihan raya lalu kerana skandal 1MDB, beliau harus lebih tahu tentang  situasi kini yang dihadapi oleh negara dalam mendepani krisis ekonomi global  yang kian mencabar. Beliau tidak harus menipu diri sendiri dan sepatutnya  keluar daripada tempurung untuk melihat dan mendalami visi strategik kerajaan dalam memajukan agenda pembangunan ekonomi negara pada  masa hadapan.Aspirasi kerajaan Perikatan Nasional adalah memastikan negara Malaysia menjadi sebuah negara berpendapatan tinggi, “high-income nation” dalam  tempoh 5 tahun mendatang. Usaha ini menuntut kebijaksanaan pentadbiran  negara pada hari ini untuk bersikap selektif dalam memastikan projek-projek  pelaburan asing ke dalam Malaysia adalah berimpak dan bernilai tinggi dan  merangkumi elemen berteknologi tinggi sejajar dengan transformasi digital  dan revolusi perindustrian 4.0 (IR 4.0) yang pada akhirnya akan mewujudkan  peluang-peluang pekerjaan baharu yang berkualiti untuk ditawarkan kepada  rakyat.  Apakah beliau mahu negara kita menjadi “dumping ground” akibat menerima  segala bentuk projek pelaburan asing yang tidak berkualiti dan bermanfaat  kepada agenda pembangunan ekonomi negara? Adakah kita mahu  berterusan bergantung kepada kemahiran tenaga buruh asing untuk  mempelopori dalam projek-projek pelaburan yang tidak berimpak tinggi  seperti mana yang berlaku di bawah pentadbiran Barisan Nasional terdahulu. Saya menasihatkan kepada beliau untuk tidak meneruskan amalan dan tabiat  beliau dari dulu yang terus mahu berbohong dan mengelirukan rakyat dengan  berkongsi fakta-fakta separa benar dan menidakkan segala usaha dan ikhtiar  Kerajaan bagi mencerdaskan semula prestasi pelaburan dan ekosistem  ekonomi negara dalam mendepani cabaran ekonomi global dan krisis  pandemik Covid-19.Afif Bahardin adalah Adun Seberang Jaya yang juga merupakan timbalan pengerusi Biro Penerangan Bersatu* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kempen makin suntuk, pengundi Tambun masih berteka-teki antara Anwar dan Faizal

Kurang 48 jam sebelum tempoh kempen berakhir, semua calon kini dalam fasa akhir meraih undi, namun di kerusi panas seperti Tambun, persoalan siapakah pilihan pengundi antara presiden PKR Anwar Ibrahim dan Timbalan Presiden Bersatu Ahmad Faizal Azumu masih menjadi tanda tanya.
Tinjauan MalaysiaNow ke kawasan bandar Tambun mendapati, rata-rata pengundi masih berteka-teki siapakah calon paling tepat untuk mereka pangkah pada 19 November nanti berikutan terlalu banyak faktor yang menyebabkan pendirian mereka sering berubah.
Seorang doktor gigi berusia 32 tahun, Lily Heng berkata dia tidak mengenali calon Perikatan Nasional (PN) Faizal kerana baru sahaja didaftarkan mengundi secara automatik di Tambun.
Atas sebab itu, menjadi sukar untuknya mengukur prestasi  penyandang Parlimen itu pada pilihan raya umum kali ini.
Menurutnya, sebelum ini dia tidak pernah mengundi menyebabkan dirinya terlepas pandang banyak perkembangan mengenai politik setempat.
"Saya sibuk di klinik saya sendiri. Saya tidak sempat kenal wakil rakyat Tambun.
"Tetapi saya kenal calon PM Perikatan Nasional, Muhyiddin Yassin. Saya suka cara beliau kawal Covid-19.
"Mungkin saya tengok calon PM. Ahli Parlimen saya tak kisah. Sama sahaja," katanya kepada MalaysiaNow.
Lily memberitahu, pesakit yang datang mendapatkan rawatannya tidak dapat menyembunyikan keterujaan apabila Anwar datang bertanding ke situ.
Bagaimanapun, dia tidak berkongsi perasaan yang sama dengan para pesakitnya.
Lily berkata dia dan keluarga tidak menyukai gabungan politik yang terlalu bercita-cita tinggi dan menjanjikan bulan bintang tanpa berusaha menunaikannya.
Katanya, bapanya pernah memberitahu mengenai masyarakat Cina yang tidak semuanya menyokong DAP kerana tidak mahu ditipu oleh pemimpinnya.
"Itulah yang bapa saya kata, saya tak tahu kerana tak pernah undi," katanya yang merujuk sentimen terhadap parti komponen Pakatan Harapan itu.
Seramai lebih 1,300 orang calon PRU15 di seluruh negara, jumlah paling tertinggi pencalonan direkodkan dalam sejarah pilihan raya di Malaysia.
Pada 15 November, undi awal PRU15 dijalankan dengan peratusan keluar mengundi sebanyak 94.72% atau 212,961 orang pengundi terdiri daripada anggota tentera, pasangan, anggota polis dan Pasukan Gerakan Am (PGA) selesai melaksanakan tanggungjawab buang undi.
Dalam pada itu, seorang pembantu di pam minyak, Nizam berkata dia melihat kawasan perumahannya di Taman Sri Tambun cenderung memberi sokongan kepada Anwar.
Bagaimanapun, pada pandangan anak muda berusia 25 tahun itu, dia masih meragui keupayaan gabungan itu selepas menyaksikan ketidakstabilan dan kegagalan pentadbiran negara selama 22 bulan.
Menurutnya, perkata yang paling beliau utamakan adalah dalam isu menjaga sensitiviti orang Melayu Islam.
Antaranya, isu tulisan jawi dalam buku teks sekolah rendah dan hal ehwal raja-raja Melayu.
"Bila fikir tentang hal itu balik, saya jauh diri dengan PH. Tapi tak pasti lagi, kawan-kawan ada pandangan. Keluarga juga ada pandangan.
"Saya masih belum tentukan (keputusan) undi," katanya kepada MalaysiaNow.
Bagaimanapun, pemerhatian di bilik-bilik gerakan parti di Tambun mempunyai pandangan berbeza.
Kedua-dua kem, PN dan PH masing-masing yakin mendapat majoriti undi meskipun mengakui saingan sengit antara Anwar dan Faizal.
Seorang petugas bilik gerakan PH di Gugusan Manjoi berkata, masih terlalu awal untuk mengatakan Anwar sedang mendahului di Parlimen itu memandangkan undi daripada anak perantau masih misteri.
"Mereka ini ramai dan penerimaan mereka kita tak tahu. Kita rasa berpihak kepada kita.
"Boleh jadi berpihak kepada Faizal ataupun calon underdog.
"Ramalan dan data memang ada, tapi masih ramalan. Apa-apa boleh berlaku. Nantikan sahaja."


Ketua menteri, tokoh Sarawak sambut baik RUU bersejarah berhubung MA63

Ketua Menteri Sarawak Abang Johari Openg hari ini mengucapkan terima kasih kepada ahli-ahli Parlimen rentas parti kerana mengenepikan perbezaan sesama mereka dan bersatu dalam meluluskan pindaan Perlembagaan Persekutuan bagi menyelarikannya dengan komitmen kerajaan yang termaktub dalam Perjanjian Malaysia 1963 (MA63).Bercakap dalam satu acara di Krian hari ini, beliau berkata pindaan yang ada dalam rang undang-undang tersebut membuktikan kedaulatan undang-undang tetap terpelihara.“Saya ucap terima kasih kepada semua ahli Parimen Malaysia yang hadir semalam dan telah luluskan RUU MA63 di mana saya alu-alukannya.“Dengan pindaan itu khasnya perkara 160(2), telah menjelaskan Perjanjian Malaysia dalam definisi persekutuan iaitu selain daripada perjanjian Persekutuan Tanah Melayu 1957 dimasukkan juga MA63 termasuk annexnya, iaitu IGC,” katanya, yang merujuk laporan Inter-Governmental Committee.Beliau turut menambah pindaan itu akan memperkasakan kedudukan Sabah dan Sarawak dalam persekutuan Malaysia.Sementara itu, Presiden Gabungan Pertubuhan Cina Sarawak Richard Wee berkata pindaan tersebut adalah satu langkah yang betul dalam hala tuju Sarawak ke depan.Bercakap kepada MalaysiaNow, beliau berkata pindaan-pindaan yang dilaksanakan itu akan memberikan momentum yang besar bagi mewujudkan resolusi perkara-perkara berkait MA63.“Ia adalah langkah pertama dalam penurunan kuasa kepada negeri yang wujud dalam MA63 di mana ia telah menggariskan hak-hak dan autonomi kedua-dua negeri Borneo,” kata Wee.“Saya nantikan peningkatan momentum dalam usaha menyelesaikan semua perkara berkaitan pindaan-pindaan itu bagi memastikan apa yang menjadi milik kita dikembalikan.”Semalam, Rang Undang-Undang Perlembagaan (Pindaan) 2021 diluluskan dengan majoriti dua pertiga di Dewan Rakyat, ia menerima sokongan dari 199 ahli Parlimen yang hadir ketika sesi pengundian di Dewan Rakyat.Peristiwa pengundian sebulat suara semalam adalah kali kedua terjadi dalam sejarah Dewan Rakyat dalam menyokong RUU pindaan Perlembagaan selepas RUU Undi 18 pada 2019.Pada 2019, Pakatan Harapan memulakan usaha untuk meminda Perlembagaan bagi tujuan yang sama namun ia gagal mendapatkan sokongan dua pertiga majoriti Dewan Rakyat.Pengerusi Petros Hamid Bugo juga turut berkata langkah tersebut sangat dialu-alukan, namun apa yang lebih penting adalah pelaksanaannya.“Dalam melaksanakan sebarang undang-undang, semangatnya lebih relevan daripada apa yang termaktub dalam kertas,” katanya.Dalam pada itu, Abang Johari yang juga merupakan pengerusi Gabungan Parti Sarawak berkata gabungan itu akan meneruskan perjuangan untuk hak-hak negeri Sarawak.“Kita tuntut untuk pertahankan hak yang telah diputuskan dalam MA63 melalui proses undang-undang.“Saya bagi pihak GPS mahu perjuangan kita adalah untuk mempertahankan Sarawak,” katanya.


PN sedia hadapi ‘keangkuhan’ Umno selepas pembentangan bajet sia-sia, kata Azmin

Ketua Penerangan Perikatan Nasional (PN) Mohamed Azmin Ali hari ini menyifatkan pembentangan bajet minggu lepas sebagai langkah sia-sia berikutan tindakan perdana menteri membubarkan Parlimen semalam, memberi laluan untuk Pilihan Raya Umum ke-15 (PRU15) diadakan ketika negara menghadapi musim tengkujuh dan banjir.
Azmin yang juga ahli Majlis Pimpinan Tertinggi Bersatu, berkata perkembangan politik baru-baru ini menunjukkan Umno gagal untuk bersama rakyat dalam situasi pemulihan ekonomi dan cuaca yang amat mencabar.
“Pembentangan Bajet 2023 adalah sia-sia, membazir sumber tenaga dan masa anggota perkhidmatan awam yang telah berhempas pulas untuk mengerah fikrah dan tenaga bagi menyediakan belanjawan.
"Keutamaan kita seharusnya ditumpukan untuk membantu rakyat mengharungi cabaran semasa dan memulakan kehidupan yang lebih terjamin," katanya dalam satu kenyataan hari ini.
Perdana Menteri Ismail Sabri Yaakob mengumumkan pembubaran Parlimen pada 10 Oktober, mengatakan ia akan mengembalikan mandat kepada rakyat untuk memilih kerajaan yang stabil, kuat dan dihormati.
PN kemudiannya berkata walaupun kekal berpendirian sekarang bukan masa yang sesuai untuk mengadakan pilihan raya, namun gabungan itu menghormati keputusan Ismail, selaras dengan Perlembagaan dan perkenan yang diperoleh daripada Yang di-Pertuan Agong Sultan Abdullah Sultan Ahmad Shah.
Dalam kenyataannya hari ini, Azmin berkata PN tidak akan gentar dengan "kedegilan dan keangkuhan" Umno.
“PN akan menyertai pilihan raya dengan tekad untuk meneruskan agenda prihatin rakyat serta mengangkat martabat umat dan negara.
"PN beriltizam untuk terus mengorak langkah menjana kekayaan negara, memacu pertumbuhan ekonomi lestari, menyediakan peluang pekerjaan berkualiti, meningkatkan taraf kehidupan rakyat dan menjamin kemakmuran bersama.”


Pemimpin Umno Johor nafi bertemu Anwar ketika khabar angin PRN memuncak

Gambar pertemuan antara bekas exco Johor dari Umno dan Anwar Ibrahim mencetuskan spekulasi pemimpin pembangkang itu terlibat dalam rundingan berkait kemungkinan pilihan raya negeri (PRN) diadakan di negeri itu.Namun Jais Sarday, seorang pengikut Mohamed Khaled Nordin yang berkhidmat di bawah bekas menteri besar itu sebelum Pilihan Raya Umum (PRU) 2018, menafikan beliau bertemu Anwar untuk berbincang mengenai pembubaran kerajaan negeri di bawa Umno ketika ini bagi memberikan laluan kepada PRN diadakan.Ketika dihubungi MalaysiaNow, Jais berkata beliau menyokong sebarang langkah bagi mendapatkan mandat baru daripada rakyat, mengatakan kerajaan ketika ini tidak boleh berfungsi secara baik ekoran hanya memiliki satu majoriti.“Saya percaya di Johor, Umno dan Barisan Nasional (BN) sudah lama bersedia dan berkobar-kobar untuk dapatkan mandatkan yang lebih besar.“Sekiranya PRN diadakan, kita dapat kembalikan mandat kepada rakyat. Seperti mana di Melaka dan Sarawak, kita nampak rakyat akan tolak parti daripada PH,” kata Jais.Beliau bagaimanapun menafikan sebarang rundingan dengan Anwar.“Ini gambar lama, tiada kena mengena dengan PRN atau politik,” katanya ketika ditunjukkan gambar tular yang memaparkan pertemuan beliau dan Anwar.Beliau juga turut menafikan dakwaan gambar tersebut diambil ketika PRN Melaka, mengatakan beliau sibuk berkempen untuk Umno di Jasin sepanjang PRN tersebut.Isu pembubaran kerajaan negeri Johor timbul selepas beberapa kenyataan dari pemimpin Umno termasuk presidennya Ahmad Zahid Hamidi, mengatakan parti itu bersedia untuk bertanding PRN Johor seperti di Melaka baru-baru ini.Dalam pada itu, Khaled juga turut menunjukkan pendirian senada dengan presiden Umno, mengatakan jentera pilihan raya parti di negeri itu sudah bersedia.Jais yang merupakan pengerusi Umno Kluang, sudah lama menggesa PRN diadakan di Johor seawal 2019, sebaik sahaja Osman Sapian meletakkan jawatan sebagai menteri besar.Khabar angin tentang PRN bertiup kencang sejak kematian Osman yang juga Adun Kempas bulan lalu, menjadikan gabungan kerajaan Johor yang dipimpin Umno hanya mempunyai majoriti satu kerusi.PRN Melaka sebelum ini diadakan berikutan empat Adun yang menarik sokongan mereka kepada kerajaan negeri pimpinan Umno.Kuartet itu juga turut membuat rundingan dengan Anwar, yang kemudiannya mengambil keputusan untuk mencalonkan dua daripada mereka sebagai calon PH dalam PRN tersebut.Bagaimanapun, kesemua calon PKR yang bertanding di bawah gabungan itu kalah.Ramai yang mengkritik pelaksanaan PRN Melaka ketika negara sedang dalam fasa pemulihan Covid-19 berikutan kejayaan program vaksinasi, ia juga turut dikecam kerana bimbang lonjakan kes akan berlaku sekali lagi seperti apa yang terjadi selepas PRN Sabah pada 2020.Ketika darurat ditamatkan tahun lalu, Sultan Ibrahim Sultan Iskandar memberi amaran kepada ahli politik di negeri itu supaya tidak melakukan percubaan mengganggu-gugat kerajaan negeri, dan menggesa mereka menumpukan usaha membantu rakyat.“Saya tidak akan melayan permainan politik mana-mana wakil rakyat yang terus bertelagah sampai menganggu-gugat negeri dan kerajaan saya,” kata sultan yang terkenal tegas sewaktu pembukaan sidang DUN di Johor 12 Ogos tahun lalu.


Membesar di tempat pembuangan sampah di Sarawak

Duduk di lopak berlumpur di luar rumah datuk dan neneknya di Bintulu, Mitchelle yang berusia empat tahun itu bermain dengan mainan yang dijumpainya di kawasan pembuangan sampah berhampiran.Tengah hari itu sangat terik, namun Michelle dan anak-anak kampung lain tidak peduli, mereka keluar juga untuk bermain sorok-sorok, berkaki ayam mengejar antara satu sama lain di sekeliling laluan yang penuh dengan timbunan sampah.Tempat pembuangan sampah itu adalah salah satu daripada banyak kawasan seumpamanya di kawasan tersebut, ia dipenuhi timbunan barangan dianggap sampah oleh mereka yang membuangnya.Namun, bagi yang mereka yang tinggal di kawasan sedemikian seperti Michelle, sampah-sampah itu adalah talian hayat yang tidak ternilai.Setiap hari, penduduk kampung itu akan keluar rumah dan menyelongkar sampah yang datang ke kawasan tersebut bagi mencari barangan yang boleh dijual.Sampah yang terkumpul akan dijual pengutip sampah di sekitar perkampungan itu.Namun, bagi kanak-kanak pula, tempat pembuangan sampah itu adalah satu-satunya taman permainan mereka.Kanak-kanak lelaki bermain di sungai tercemar berhampiran sementara kanak-kanak perempuan pula bermain guli di tengah-tengah timbunan sampah.Michelle menghabiskan sebahagian besar waktunya menyelongkar timbunan sampah itu bersama rakan-rakannya.Pada sebelah petang, dia bersiar-siar dengan datuknya sementara menunggu neneknya pulang selepas seharian menyelongkar tempat pembuangan sampah tersebut.Begitulah kehidupan kanak-kanak seperti Michelle di mana keluarganya tinggal di tempat pembuangan sampah, mencari wang dengan cara mengais dan membongkar sampah setiap hari.Bintulu yang satu ketika dahulu adalah sebuah perkampungan nelayan yang sunyi, kemudiannya menjadi sibuk selepas penemuan simpanan minyak dan gas di kawasan berhampiran.Selepas minyak, pembalakan, perladangan kelapa sawit berkembang pesat, ia kemudian diikuti dengan industri berat seperti peleburan aluminium dan pembuatan simen.Kepesatan itu menjadikan Bintulu sebagai kawasan negeri yang terkenal dengan pelbagai tawaran wang mudah untuk pekerja kurang mahir.Namun ketika Bintulu semakin berkembang, jurang pendapatan penduduknya mulai melebar.Ketidaksamaan ekonomi dengan cepat meningkat, dan ramai penduduk yang berasal dari kawasan luar bandar yang berhijrah ke bandar itu pada awal 1980-an sekarang tinggal di kawasan setinggan di tempat pembuangan sampah seperti Michelle.Nurirastri dan cucunya Michelle di kawasan pondok mereka di Bintulu.Walaupun seharian menyelongkar sampah, mereka gagal bertemu dengan barang yang boleh dikitar semula.“Ketika ini, ramai yang hidup kesempitan di sekeliling timbunan sampah yang turut memenuhi sudut-sudut jalan dan halaman rumah,” kata Francis Ngu Hown Hua, yang menghabiskan separuh umurnya di Bintulu, kepada MalaysiaNow.Katanya, kebanyakan penduduk setinggan di kawasan itu berasal dari luar bandar dan mempunyai latar belakang pendidikan dan kurang kemahiran yang membolehkan mereka menyesuaikan diri dengan kehidupan di bandar.Nenek dan datuk Michelle adalah antara yang awal berhijrah ke Bintulu.Neneknya, Nurirastri berkata dia dan suaminya berpindah ke Bintulu dari Sibu selepas berkahwin.Untuk beberapa tahun, mereka berjalan ke tempat pembuangan sampah setiap hari.Mereka mengumpul sisa-sisa logam, elektronik, getah dan beg plastik untuk dijual untuk dikitar semula.Mereka kemudian menjaga Michelle setelah ibunya, yang baru berusia 14 tahun, melarikan diri.Kini, Nurirastri pergi ke tempat pembuangan sampah dan menyelongkar bagi mencari barangan yang boleh dijual sementara suaminya menjaga Michelle di rumah.Pada waktu malam, mereka akan berganti: Nurirastri akan menjaga Michelle sementara suaminya pula yang akan pergi menyelongkar sampah untuk dijual.“Biasanya dia akan keluar sehingga pukul 4 pagi,” kata Nurirastri kepada MalaysiaNow.Namun wabak Covid-19 yang melanda menyebabkan kehidupan menjadi lebih sukar, namun mereka tetap kuat untuk meneruskan dengan sedaya upaya demi Michelle walaupun mereka sendiri jatuh sakit.Nurirastri menderita sakit kronik di perutnya. “Ia sangat menyakitkan; rasanya seperti benda tajam tusuk saya,” katanya.“Tapi nasib saya baik, Francis tolong saya. Dia beri saya ubat, dan saya keluar bekerja setelah rasa sakit hilang.”Antara kanak-kanak yang tinggal di kawasan sekitar perkampungan itu.Francis akan datang menjenguk mereka setiap kali dia mempunyai kesempatan untuk memeriksa keluarga kecil itu, bertanyakan sama ada keperluan mereka cukup selain makanan dan susu untuk Michelle.Dia berkata banyak penduduk kampung di sekitar kawasan itu tidak memiliki dokumen seperti sijil kelahiran dan kad pengenalan sekali gus menyebabkan akses perkhidmatan sosial mereka terbatas.“Mereka juga tidak mampu jalani pemeriksaan kesihatan,” katanya.Hidup sendirian di tengah timbunan sampah, mereka melakukan yang terbaik untuk membesarkan anak-anak walaupun persekitaran tidak kondusif.“Pengutip sampah gunakan air tercemar untuk basuh makanan dan mandi walaupun tapis air minuman dan memasak mereka,” kata Francis.“Anak-anak memancing di tasik yang berbau dekat kawasan ini.”Bagi kebanyakan mereka, ini merupakan kehidupan dengan masa depan yang gelap kerana kekurangan akses kepada penjagaan kesihatan dan stigma sosial sehingga menyebabkan tidak lagi dapat pergi ke mana-mana.Masih belum jelas berapa ramai anak yang dilahirkan di kawasan pembuangan sampah ini, tetapi Francis berkata mereka mungkin akan terus menetap di sana.Di tempat pembuangan sampah itu, Nurirastri dan suaminya terus menyelongkar, dengan harapan akan perolehi sedikit wang dan hasilnya cukup untuk membantu Michelle meninggalkan kawasan tersebut.“Harapan saya kami dapat miliki rumah dengan persekitaran yang lebih baik,” kata Nurirastri.“Kami lakukan semua ini untuk Michelle. Kami mahu dia pergi ke sekolah dan menjadi orang yang berjaya. Kami tahu kami tidak boleh berikan harta tetapi apa yang penting adalah ilmu pengetahuan.”Selagi pendapatan belum cukup untuk meninggalkan kawasan itu, mereka akan terus tinggal di sana seakan menjadi ironi terhadap realiti kawasan pembuangan sampah itu.Sekurang-kurangnya buat masa ini, mereka masih terus mengutip sampah di sekitar pondok setiap hari dengan harapan suatu hari nanti akan dapat capai impian untuk meninggalkan kawasan itu.


Bukan 'kerajaan PH' jika bergabung dengan BN, kata Anwar

Anwar Ibrahim berkata kerajaan baru yang nakal ditubuhkan di bawah pimpinan beliau tidak akan disebut sebagai kerajaan Pakatan Harapan (PH), beberapa jam selepas beliau mengadakan perbincangan dengan pemimpin Barisan Nasional dalam usahanya mendapatkan sokongan majoriti ahli Parlimen.
Beliau turut memperkecilkan laporan bahawa Perikatan Nasional (PN) telah mencapai sokongan yang lebih dari sekadar cukup daripada ahli Parlimen bagi membentuk kerajaan baru, mengatakan kenyataan itu terbatal selepas mesyuarat hari ini.
Beliau berkata hal itu terjadi kerana ahli Parlimen yang menyokong Muhyiddin menganggap kerajaan yang bakal ditubuhkan adalah "kerajaan PH".
Ditanya mengenai Gabungan Parti Sarawak (GPS) dan Gabungan Rakyat Sabah (GRS) yang mengisytiharkan sokongan mereka kepada PN, Anwar berkata mereka akan mengubah fikiran.
"Dia menolak PH dan DAP mungkin dia ingat DAP government or PH government. Ini secara asasnya adalah kerajaan gabungan," katanya.
Anwar juga berkata beliau percaya Ahli Parlimen Sembrong Hishammuddin Hussein akan mengubah pendirian yang sebelum ini tidak menyokong beliau.
"Tiada kerajaan DAP atau PH. Ia adalah kerajaan perpaduan. Jadi saya percaya beliau akan semak semula pandangannya," kata Anwar, selain turut mengingatkan amaran yang dibuat oleh Zahid bahawa ahli Parlimen BN adalah tertakluk dengan perakuan sumpah yang memberi mandat kepada presiden Umno itu untuk menentukan gabungan politik dalam penubuhan kerajaan selepas pilihan raya.
Sementara itu, pemimpin PKR itu turut menjelaskan kewajaran keputusan yang diambil oleh PH, walaupun pemimpin gabungan itu berulang kali menyatakan secara jelas ketika kempen pilihan raya sebelum ini bahawa tidak akan ada kerjasama dengan BN.
"Kami perlu teruskan bagi membentuk kerajaan inklusif. Kami diterima sebagai blok gabungan terbesar dan cukup selesa dari segi jumlah. Tetapi kami masih memerlukan sokongan semua parti.
“Seperti yang kami selalu katakan, kita perlu selamatkan negara,” katanya.


Pelarian masih menantikan perubahan dasar berlaku di Malaysia

Pada 2012, Hasan Al-Akraa yang baru sahaja berusia 12 tahun turun menjejakkan kaki di Malaysia dari pesawat yang mendarat di KLIA di mana seluruh hidupnya ketika itu hanya bergantung dengan beberapa bagasi dibawanya.Kini, selepas 10 tahun, Hasan merupakan seorang pelajar dan aktivis walaupun sedar dia memiliki sejarah sendiri sebagai seorang pelarian.Dia dan pelarian lain sepertinya sudah menganggap negara ini sebagai rumah mereka.Sejak sedekad lalu, dia telah melihat beberapa perubahan positif berhubung layanan terhadap pelarian.Namun begitu, beliau tahu majoriti daripada golongan pelarian masih dianggap golongan bawahan – hal ini terjadi disebabkan dasar Malaysia sendiri berkait pelarian.Pesuruhjaya Tinggi Bangsa-Bangsa Bersatu untuk Pelarian atau UNHCR mengklasifikasikan pelarian sebagai mereka yang melarikan diri dari peperangan, keganasan, konflik atau penganiayaan dan melintasi sempadan antarabangsa untuk menyelamatkan diri di negara lain.Bagaimanapun, di Malaysia, pelarian, pencari suaka dan pekerja asing – baik yang memiliki dokumen sah atau tidak – dikategorikan di bawah satu nama: warga asing atau “pendatang asing”.Salah satu contoh ramai orang di negara ini melihat komuniti itu sedemikian rupa jelas kelihatan ketika perintah kawalan pergerakan (PKP) mula dilaksanakan pada 2020.Sikap tersebut dapat dilihat apabila poster xenofobia diedarkan dalam kempen anti Rohingya di media sosial.Ulasan bernada kesat dan jahat membanjiri media sosial di mana pelarian Rohingya diganggu, menerima ancaman rogol dan juga ugutan bunuh oleh mereka yang percaya golongan itu bertanggungjawab atas penularan Covid-19.Dalam pada itu, pada Jun tahun lalu, jabatan imigresen turut dikecam kumpulan hak asasi manusia termasuk Amnesty International Malaysia berhubung poster yang memberi amaran kepada pelarian Rohingya supaya tidak datang ke Malaysia.Poster yang kemudiannya dikeluarkan daripada platform Twitter jabatan itu memaparkan beberapa orang lelaki beruniform memegang senjata dengan beberapa pesawat tentera berterbangan di latar poster tersebut selain beberapa buah bot dipenuhi pendatang asing.Kapsyennya berbunyi: “Migran etnik Rohingya, kedatangan anda tidak diundang”.Menurut Davina Devarajan, pengasas bersama NGO Women for Refugees, ramai wanita yang bekerjasama dengan kumpulan itu terjejas akibat kempen anti Rohingya.Dia turut menceritakan tentang tahap diskriminasi yang dihadapi dalam kalangan pelarian juga berbeza.“Jika anda seorang Rohingya atau anda berkulit lebih gelap, anda mungkin hadapi lebih banyak cabaran sebagai pelarian di Malaysia,” katanya.Pelarian dan pendatang asing juga sering berdepan serbuan oleh pihak berkuasa.Mereka sering ditahan atau dihantar pulang ke negara asal mereka.Hasan berkata, dia mengenali kanak-kanak yang dibesarkan di pusat tahanan, sambil menambah masih ramai pelarian berada di pusat tahanan sedemikian ketika ini.“Pelarian masih dilihat dan dianggap sebagai ancaman kepada negara sedangkan apa yang mereka mahu hanyalah tempat tinggal sementara di mana hak mereka dihormati dan dipertahankan,” katanya.Perkara ini terus dihadapi komuniti itu walaupun mereka sudah bertahun atau berdekad lamanya hidup bersama masyarakat setempat, tambahnya.“Terdapat keluarga pelarian generasi ketiga dilahirkan di Malaysia,” katanya.“Mereka fasih berbahasa Melayu, berhari raya, suka makan durian, tempoyak dan budu.”Ketika ini, dianggarkan terdapat sekurang-kurangnya 175,000 pelarian berada di Malaysia.Namun kerajaan masih belum meratifikasi Konvensyen Pelarian 1951 atau Protokol 1967 di bawah Pertubuhan Bangsa-Bangsa Bersatu (PBB) yang menggariskan hak asasi manusia bagi pelarian.Ekoran itu, mereka tidak boleh mencari kerja, tidak mempunyai akses kepada pendidikan awam, dan terdedah kepada pengusiran dari negara ini.“Krisis pelarian di Malaysia berlarutan sejak beberapa dekad lalu,” kata Hasan.“Saya datang ke Malaysia ketika umur saya 12 tahun, pada 2012, dan 10 tahun kemudian dasar ini masih tidak berubah.“Mengapa pelarian tidak boleh mendapat akses kepada hak asasi sedangkan kami juga adalah manusia?”Baginya, ketiadaan dasar yang kukuh menjadi punca utama isu tersebut berlaku.“Pelarian tidak boleh bergantung kepada NGO dan badan kebajikan selama-lamanya,” katanya.“Perlu ada perubahan di peringkat dasar untuk melindungi pelarian dan hak asasi mereka.”


Usman Awang sang feminis

Antara tahun 1966 menganjur ke tahun-tahun 1970an, Radio Malaysia mengadakan sebuah program radio iaitu Irama Bersajak.Penerbit rancangan yang berkualiti ini antara lain DJ Yong Rafidah, dan Nurlidar Saidi.Pembaca puisi dengan prosa beritma ini antara lain ialah DJ Mahani Ujang, Habibah Yaakub, Siti Hawa Majid, Nor Hashimah dan Nor Azah Aziz yang semua suara mereka sungguh merdu sekali.Tatkala itu tetuang atau radio adalah medium hiburan dan santai yang utama.Tetuang juga wadah mendapat maklumat yang paling berkesan.Sepanjang tahun-tahun tersebut, sekurang-kurangnya ada 12 kali, Sasterawan Negara Usman Awang menyumbang prosa dan puisinya untuk Irama Bersajak ini.Dalam Irama Bersajak ini akan ada puisi dan keterangan.Karangan-karangan Usman sungguh menggugah.Salah satu yang paling mengesankan berjudul “Wanita Telah Bangkit”.Sayang kalau generasi baru hari ini, yang bertengkar-tengkar tentang feminisme tidak mengenal Usman sebagai seorang feminis.Dalam judul ini, Usman menyatakan antara lain:“Di mana-mana sekarang ini kita menyaksikan kesedaran-kesedaran baru dan kebangkitan masyarakat manusia yang selama ini terbiar dan tertindas. Kesedaran dan kebangkitan ini tidak saja pada sesuatu bangsa yang dijajah, sesuatu golongan yang tertindas tetapi juga jauh meresapi jiwa dan semangat kaum wanita. Wanita-wanita di Barat telah lama memperoleh kesedaran dan telah berjuang menuntut hak mereka yang sah dan adil. Kedudukan dan taraf wanita-wanita Barat sekarang ini pada umumnya sudah baik dan terhormat. Dan kesedaran ini sekarang telah kelihatan di negara-negara yang sedang membangun di Asia dan di Afrika. Arus dari perjuangan dan tuntutan itu sudah pula menjalar mengalir ke negara kita.”Kemudian Usman menambah: “Hak kita sebagai manusia adalah sama, kami mewarisi keadilan kemanusiaan dan hukum. Tempat kami tidak di sudut dapur, tidak di kamar terhias, tidak di tepi taman menyiram orked, tetapi di sisi lelaki, di mana saja, dari pejabat sampai ke bulan.”Dalam program tetuang ini, Usman pergi jauh mengingatkan bahawa kalau dulu dalam pelbagai pekerjaan, kekuatan badaniah menjadi ukuran; namun sekarang kekuatan akal dan kecerdikan yang menjadi merit sebenar.Dalam hal ini wanita mempunyai kekuatan akal dan kebijaksanaan yang sama dengan lelaki dan bukannya separuh.Justeru, dalam hal ini wanita boleh dan mesti diberi hak mereka untuk berkhidmat, bekerja, menyumbang fikiran dalam pembangunan umat dan masyarakat:“Wanita dianggap jenis yang lemah, dan dengan demikian telah ditakluki dan berada di bawah kekuasaan lelaki. Tetapi dunia moden tidak begitu banyak bergantung kepada kekuatan badan dan jenis. Kekuatan tenaga manusia tidak diperlukan lagi untuk meruntuhkan gunung, untuk mendirikan bangunan, untuk menyelami lautan, untuk terbang di udara atau untuk meneroka ke bulan, sebab dunia moden memerlukan pikiran dan akal, memerlukan kebijaksanaan dan ilmu pengetahuan. Maka ilmu dan pengetahuan dapat dikuasai dan dimiliki oleh wanita apabila wanita itu mendapat kesempatan belajar menuntut ilmu. Dunia sekarang tidak lagi dibangunkan dan dimajukan oleh tenaga manusia semata, tetapi dengan akal dan ilmu yang kita kenal dengan nama sains dan teknologi, maka berhaklah wanita untuk sama menentukan kehidupan manusia, berhaklah wanita untuk sama memperolehi faedah dari kemajuan kehidupan.”Terselit sama dalam Irama Bersajak ini juga beberapa buah puisi yang tidak pernah saya temukan dalam mana-mana kumpulan puisi Usman, yang menurut saya adalah mutiara fikiran Usman yang luar biasa sekali. Puisi-puisi ini tidak berjudul, dan dinyanyikan ketika rancangan tersebut.Salah sebuah yang benar-benar menyentak ialah puisi berikut:Kita minta pada merekaHak yang telah dirampasJika mereka enggan memberikannyaJika berseru dengan hormat dan sopan.Kita tuntut pada merekaMilik kita yang telah hilangJika mereka masih juga menolaknyaKita berteriak dengan semangat dan selogan.Jika mereka di puncak kuasaTidak mendengarkan tiap suaraKita berbaris di tengah jalanrayaTiap desa dan tiap kota.Dengan anak-anak kitaTutupkan pintu tutup jendelaBiarkan tungku dan dapur jadi bisuUntuk satu hari atau satu minggu.Dan bila ini juga tidak didengarkanBisikkan antara kita suatu rahsiaDari alam yang paling murniyang akan membekukan jantung lelaki.Selain puisi pendek di atas, ada sebuah yang lebih panjang; yang amat menggaru hati saya sebagai seorang lelaki ketika membacanya. Puisi tanpa judul ini antara lain berbunyi:Seorang pekerja wanita di ladangYang bangun sebelum udara subuhMenghidupkan api kayu setengah basahMemandikan anak bakal ke sekolahMenyediakan makanan untuk suami yang sedang lenaKemudian menyadap menakung susu getah.Barangkali seorang wanita di Petaling JayaYang bangun sebelum matari mandi pagiMenggosok pakaian anak-anakMenyediakan roti ketika suami masih bermimpiMenyapu tiap ruang rumahMenghantar anak pada perhentian basSedang lelaki baru bangun menguapMenghirup bau kopi wangi berasap.Wanita itu nanti pada waktunya ada di kelangDan pulang pada waktu yang tepatDi rumah berapa tugas sedang menungguAkan diselesaikan tanpa rihat menukar baju.Hari ini sungguh ramai yang keliru dengan istilah feminisme.Baik pemikir bekas PTD, baik netizen anak-anak muda yang mendapat maklumat daripada lebai lelaki yang membaca hadis yang tidak pernah mendengar nama Zainab Al Kubra cucunda Rasulullah saw, sehinggalah kepada kaum wanita sendiri yang akur dan suka dihenyak dihenjut oleh kuasa lelaki.Apakah feminisme?Ia adalah seruan untuk memberikan hak wanita berasaskan kesetaraan jantina.Ia adalah gagasan politik, ekonomi dan ekuiti sosial untuk semua jantina.Feminisme adalah kepercayaan lelaki dan wanita mempunyai hak setara untuk semua peluang yang ada.Ia adalah doktrin yang menjelaskan wanita mempunyai hak setanding dengan lelaki dari segi sosial, politik dan semua aspek kehidupan.Ia adalah mengenai kesetaraan bukan persamaan.Kekeliruan terhadap feminisme ialah kerana ada dalam kalangan kita percaya wanita itu tidak sama dengan lelaki kerana tubuh dan biologi mereka berbeza.Oleh sebab lelaki dan wanita tiada keupayaan fizikal yang sama maka kesetaraan itu dihujahkan mustahil.Adalah penting untuk difahami yang persamaan bukan kesetaraan.Isu yang diserukan dalam feminsime ialah hak setara untuk akses dalam semua lapangan dan peluang.Hal semudah ini – feminisme – difahami oleh Usman dalam tahun 1970-an tetapi malangnya gagal difahami oleh manusia pada tahun 2021.Hal ini difahami oleh masyarakat negara ini pada tahun 1971 berbanding manusia yang konon makin canggih dan berpengetahuan oleh revolusi digital dan ilmu pengetahuan.Bak kata Usman, dalam puisinya:Betapa mereka diperdagangkanDari sistim lelaki kapitalismaBetapa mereka diperhambaDari aturan lelaki feudalismaBetapa mereka diperalatkanDari dunia lelaki imperialismeDan hari ini mereka mengangkat mukaUntuk keadilan dan hak yang samaWanita berani tidak lagi menangisBangkitlah mereka dalam paduan setiakawanSatu kekuatan di bawah sayap tofan!


9 kes disyaki cacar monyet disahkan negatif, kata Khairy

Berikutan pengumuman Pertubuhan Kesihatan Sedunia (WHO) bahawa jangkitan cacar monyet kini adalah Kejadian Kecemasan Kesihatan Awam Yang Menjadi Kebimbangan Antarabangsa (PHEIC), Kementerian Kesihatan (KKM) mengingatkan semua fasiliti kesihatan agar peka dengan situasi semasa cacar monyet serta meningkatkan pengesanan kes dalam kalangan pesakit yang berisiko.
Menteri Kesihatan Khairy Jamaluddin dalam kenyataan hari ini berkata sebanyak sembilan kes disyaki cacar monyet telah dinotifikasi kepada KKM setakat 23 Julai dan kesemuanya disahkan negatif.
Beliau berkata pengembara bukan warganegara hendaklah mengisi pas kembara dalam aplikasi MySejahtera dan pengembara yang tiba dari negara yang melaporkan cacar monyet akan menerima pop-up mesej kesihatan setiap hari melalui MySejahtera untuk mengingatkan mereka agar memantau gejala jangkitan cacar monyet dan status kesihatan.
“Pengembara yang tiba dari negara terbabit dinasihatkan memantau status kesihatan kendiri setiap hari termasuk gejala jangkitan cacar monyet untuk tempoh selama 21 hari dari tarikh ketibaan di Malaysia,” katanya.
Gejala cacar monyet adalah seperti demam, keletihan, ruam makulapapular yang bermula di muka kemudian menyebar ke tapak tangan dan tapak kaki diikuti bahagian tubuh lain, kejang otot dan pembengkakan kelenjar limfa.
Dalam tempoh 1 Mei 2022 hingga 23 Julai lepas, seramai 531,630 pengembara direkodkan tiba dari negara yang melaporkan kes cacar monyet dan aplikasi MySejahtera telah mengeluarkan Health Alert cacar monyet kepada kesemua pengembara, katanya.
"KKM menyeru individu yang mempunyai gejala cacar monyet untuk segera ke fasiliti kesihatan untuk pemeriksaan dan rawatan lanjut. Elakkan daripada kontak dengan orang lain bagi mengelakkan penularan jangkitan," katanya.
Khairy berkata pengendali premis yang menyediakan perkhidmatan melibatkan kontak kulit dengan pelanggan seperti spa dan urutan diminta untuk sentiasa mengamalkan kebersihan diri dan persekitaran, serta memastikan pelanggan sihat, tidak mengalami gejala cacar monyet dan tiada ruam makulopapular (ruam kulit).
Virus cacar monyet boleh disebarkan melalui sentuhan langsung dengan ruam atau lesi yang terjadi pada kulit, sama ada lesi yang baru atau sudah menjadi kuping ataupun cairan daripada lesi tersebut.
Khairy berkata KKM telah meningkatkan kapasiti makmal dalam negara daripada dua kepada 12 makmal yang boleh menjalankan ujian pengesanan virus cacar monyet, iaitu lapan adalah makmal kerajaan dan empat makmal swasta.
KKM juga mewujudkan survelan sentinel di beberapa klinik swasta dan kerajaan bagi memantau kejadian penyakit ruam atau lesi kulit selain meningkatkan survelan di pintu masuk antarabangsa negara, katanya.
Pada 23 Julai, WHO telah mengisytiharkan wabak cacar monyet sebagai PHEIC berdasarkan beberapa faktor antaranya peningkatan mendadak jumlah kes yang dilaporkan oleh negara bukan endemik cacar monyet, selain bukti dan data saintifik berkaitan jangkitan tersebut.
Pada 17 Jun lepas, sebanyak 2,103 kes cacar monyet dilaporkan berlaku di 42 negara dengan satu kematian.
Kes cacar monyet pertama kali dilaporkan oleh WHO pada 15 Mei 2022.


Apa isyarat Rafizi untuk BN di Selangor?

Tumpuan politik negara kini beralih kepada enam Pilihan Raya Negeri (PRN) akan datang, yang akan menyaksikan sejauh mana kerjasama parti-parti membentuk kerajaan campuran diterima rakyat.
Enam negeri itu ialah Pulau Pinang, Kedah, Kelantan, Terengganu, Selangor dan Negeri Sembilan yang tidak membubarkan Dewan Undangan Negeri (DUN) selari dengan tarikh Pilihan Raya Umum ke-15 (PRU15) November lepas.
Ramai pemimpin negeri sudah mula membayangkan tempoh pembubaran DUN.
Menteri Besar Negeri Sembilan Aminuddin Harun menjangkakan pembubaran DUN pada Mei ini.
Di Selangor, Timbalan Presiden PKR, Rafizi Ramli berkata, Pakatan Harapan (PH) selesa di 40 daripada 56 kerusi DUN di negeri itu.
Perkara yang menjadi tumpuan pada PRN ini ialah pembahagian kerusi antara PH dan Barisan Nasional (BN).
BN Selangor baru-baru ini melahirkan keyakinan agihan kerusi akan dibuat secara adil antara PH dan BN.
Bercakap kepada MalaysiaNow, pemerhati politik, Azizi Safar berkata Umno dan BN tidak mempunyai kelebihan untuk berunding dan mendapatkan lebih kerusi di negeri terkaya Malaysia itu.
"Umno lebih perlukan sokongan undi orang-orang bukan Melayu yang dibawa oleh parti-parti PH selepas ditolak oleh orang Melayu," tambahnya.
Menurut Azizi yang juga bekas setiausaha eksekutif BN Pulau Pinang, kenyataan Rafizi memberi isyarat bahawa PH tidak akan melepaskan kerusi-kerusi itu kepada BN.
"Isyaratnya, PH boleh kekal berkuasa di Selangor walaupun tanpa kerjasama dengan Umno dan BN."
Bahkan, gabungan itu turut dijangka mengekalkan kerusi mereka di Pulau Pinang.
PH masih mengekalkan penguasaan di negeri Selangor buat penggal yang ketiga selepas Pakatan Rakyat menawan negeri itu buat kali pertama pada 2008.
Kerjasama PH dan BN termeterai buat kali pertama di Pahang dan Perak serta di peringkat persekutuan pasca PRU15.
Sementara itu, penganalisis politik Universiti Kebangsaan Malaysia, Kartini Aboo Talib berkata, Rafizi yang juga menteri ekonomi sudah tidak asing lagi dengan ramalan-ramalan kerusi yang dibuatnya.
"Ada masa ramalan itu sesuai, namun kebanyakannya tersasar.
“Rafizi pun tersasar dan tidak menduga Perikatan Nasional (PN) menang besar dalam PRU15 lalu dan penolakan orang Melayu terhadap BN dan PH," katanya kepada MalaysiaNow.
Katanya, ramalan Rafizi itu dilihat sebagai taktik meyakinkan pengundi sebagai persediaan gabungan itu memenangi hati pengundi.
Mengulas mengenai agihan kerusi, Kartini menambah percaturan politik di bawah “kerajaan perpaduan'” yang dicanang Perdana Menteri Anwar Ibrahim menuntut semua pihak dalam kerajaan untuk bekerjasama dan bertolak ansur.
Ini bagi mengelakkan risiko Umno dan BN menarik sokongan kepada PH di peringkat pusat.
Namun bagi Azizi, perkara itu mustahil kerana Presiden Umno Ahmad Zahid Hamidi tidak sanggup kehilangan jawatan timbalan perdana menteri.


PM saman bekas ahli MT Umno berhubung kenyataan fitnah di media sosial

Perdana Menteri Ismail Sabri Yaakob memfailkan saman terhadap Lokman Noor Adam atas dakwaan menyiarkan kata-kata fitnah menerusi akaun media sosial.
Ismail yang juga naib presiden Umno, selaku plaintif memfailkan saman fitnah tersebut atas kapasiti peribadinya menerusi Tetuan Kesavan pada 8 Sept lepas, dengan menamakan Lokman, 49, yang merupakan ahli UMNO selaku defendan tunggal.
Dalam penyataan tuntutan, Ismail, 62, mendakwa Lokman pada 22 Ogos lepas telah membuat kenyataan-kenyataan fitnah terhadap plaintif dalam satu video bertajuk "Bila Presiden Umno Panggil Tak Datang! Tapi PM Ada Masa Jumpa Mahathir - Lokman Adam”.
Beliau berkata kenyataan-kenyataan berniat jahat, fitnah dan tidak benar berkenaan plaintif dimuat naik menerusi empat akaun media sosial milik defendan iaitu YouTube “Lokman Adam”, Facebook “Lokman Noor Adam Official”, Instagram “lokmannooradam” dan TikTok “datoklokmanadam”.
Menurut plaintif, kata-kata fitnah itu antara lain membawa maksud plaintif telah berjumpa dengan Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan Umno untuk kekal sebagai perdana menteri dengan membelakangkan dan mengkhianati parti itu.
Ismail berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati Umno untuk terus kekal sebagai perdana menteri.
Dakwa plaintif, beliau tidak pernah mengatur langkah-langkah secara tidak berprinsip untuk menghalang pembubaran Parlimen dan seterusnya mengadakan pilihan raya umum untuk kekal sebagai perdana menteri.
Plaintif juga mendakwa beliau tidak pernah menyalahgunakan kuasanya sebagai perdana menteri untuk mencampur tangan prosiding undang-undang terhadap Najib Razak bagi memastikan bekas perdana menteri itu disabitkan dan seterusnya dipenjarakan.
Menurutnya akibat kata-kata fitnah itu, reputasinya sebagai seorang ahli Umno, naib presiden Umno dan perdana menteri terjejas, membawa kesan buruk kepada kerjaya politiknya dan siaran-siaran fitnah yang dibuat oleh defendan adalah berniat jahat.
Ahli Parlimen Bera itu berkata satu surat tuntutan bertarikh 25 Ogos lepas dikeluarkan supaya defendan memadam video daripada media sosialnya dan mengeluarkan permohonan maaf kepada plaintif namun sehingga kini defendan gagal berbuat demikian.
Oleh itu, plaintif menuntut ganti rugi am, teladan dan tambahan, faedah, kos serta relif lain difikirkan sesuai oleh mahkamah.
Ismail turut memfailkan permohonan secara ex parte (sebelah pihak) untuk mendapatkan perintah injunksi bagi memaksa defendan memadamkan video di akaun YouTube, Facebook, Instagram serta TikTok miliknya dan injunksi bagi menghalang defendan atau wakilnya daripada membuat kenyataan sama menerusi media sosial yang diuruskan oleh defendan dan permohonan itu akan didengar hari ini di hadapan pesuruhjaya kehakiman Mahkamah Tinggi Roz Mawar Rozain.


Mahkamah tolak permohonan injunksi interim Zahid terhadap Muhyiddin

Mahkamah Tinggi hari ini menolak permohonan Ahmad Zahid Hamidi untuk mendapatkan perintah injunksi interim bagi menghalang Muhyiddin Yassin daripada mengeluarkan sebarang kenyataan berhubung dakwaan bekas timbalan perdana menteri itu meminta bantuan untuk menyelesaikan atau menangguhkan perbicaraan kes jenayahnya.
Hakim Rozana Ali Yusoff membuat keputusan itu melalui prosiding dalam talian.
Peguam Shahrul Fazli Kamarulzaman yang mewakili Zahid ketika dihubungi media berkata hakim menolak permohonan atas alasan isu yang dibangkitkan seperti sama ada kenyataan Muhyiddin (defendan) berunsur fitnah atau tidak mesti diputuskan dalam perbicaraan.
“Kes itu kini diteruskan untuk perbicaraan. Mahkamah menetapkan 3 Oktober untuk pengurusan kes seterusnya,” katanya.
Mahkamah juga memberikan award kos RM5,000 kepada Muhyiddin dan ini disahkan peguamnya Rosli Dahlan.
Pada 4 April lepas, ahli Parlimen Bagan Datuk itu memohon injunksi ex-parte (sebelah pihak) supaya Muhyiddin atau wakilnya menarik balik kenyataan-kenyataan fitnah tersebut atau kenyataan fitnah serupa terhadapnya.
Zahid juga memohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil “Perikatan Nasional”, YouTube Astro Awani dan KiniTV.
Berdasarkan pernyataan tuntutan, Zahid, 69, berkata Muhyiddin telah mengeluarkan kenyataan-kenyataan fitnah dengan niat jahat terhadapnya pada majlis Pentas Perikatan Nasional Dewan Undangan Negeri (DUN) Tenggaroh, Mersing sempena Pilihan Raya Negeri (PRN) Johor ke-15 di perkarangan Learning Centre Sentuhan Kasih Felda Tenggaroh 3 di Mersing pada 16 Februari lepas.
Beliau mendakwa pada hari yang sama, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro Awani yang dikendalikan oleh portal berita dalam talian popular iaitu Astro Awani.
Zahid mendakwa kenyataan fitnah tersebut antaranya membawa maksud bahawa beliau telah menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes berkenaan, mencampuri sistem kehakiman, mengarahkan pembubaran Dewan Undangan Negeri Johor.
Beliau berkata ia juga membawa maksud bahawa beliau bukan pemimpin yang patut dihormati, diteladani serta disegani.
Zahid mendakwa kenyataan-kenyataan fitnah itu adalah palsu bertujuan untuk menjatuhkan reputasi dan nama baiknya.
Beliau menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.


Bekas presiden Abim hembus nafas terakhir di usia 74 tahun

Bekas presiden Angkatan Belia Islam Malaysia (Abim), Siddiq Fadzil meninggal dunia hari ini.Allahyarham yang berusia 74 tahun meninggal dunia pada pukul 6.32 petang tadi.“Jenazah Allayarham masih berada di hospital dan urusan seterusnya akan dimaklumkan kelak,” kata sebuah kenyataan bersama pimpinan Abim, Persatuan Kebangsaan Islam Malaysia (PKPIM) dan Wadah Pencerdasan Umat (Wadah) dalam kenyataan.Pada 27 Ogos lalu, Siddiq dilaporkan kritikal, tidak sedarkan diri dan terpaksa dibawa ke unit rawatan rapi (ICU).Siddiq merupakan Presiden Persatuan Mahasiwa Islam Universiti Malaya (PMIUM) pada 1970-an.Beliau juga merupakan penerima Tokoh Maal Hijrah Kebangsaan pada 2018.Selain itu, Allahyarham juga merupakan pengerusi lembaga pengarah Universiti Sains Islam Malaysia (Usim).


Pakar Perlembagaan beri amaran terhadap pindaan ‘kejam’ undang-undang kewarganegraan

Seorang pakar Perlembagaan menyertai kritikan terhadap langkah kerajaan meneruskan pindaan yang akan menafikan kewarganegaraan kepada puluhan ribu kanak-kanak tanpa kerakyatan, menyifatkannya sebagai "tidak berperikemanusiaan, kejam, tidak berhati perut" dan melanggar Konvensyen PBB mengenai Hak Kanak-kanak.
Shad Saleem Faruqi berkata Yang di-Pertuan Agong dan Raja-raja Melayu mesti dimaklumkan mengenai pindaan itu, sambil menambah beliau berharap baginda akan menelitinya dengan teliti kerana terdapat "peruntukan yang disembunyikan daripada orang ramai".
“Cadangan yang didakwa ini akan menambah penderitaan kepada kebanyakan individu dan kumpulan yang tidak berdaya, tidak berperikemanusiaan dan menjadi mangsa, iaitu: anak-anak terbiar, anak-anak yang dilahirkan di luar nikah (walaupun ibu bapa mereka kemudiannya berkahwin), anak angkat, anak-anak daripada keluarga tanpa dokumen sah dan tanpa kerakyatan serta keturunan mereka tidak mempunyai kewarganegaraan secara turun-temurun,” katanya dalam satu kenyataan.
Minggu lalu, kumpulan masyarakat sivil dan aktivis individu yang terlibat dalam hak tanpa kerakyatan memberi amaran kepada kerajaan terhadap sebarang cubaan untuk meminda undang-undang kewarganegaraan secara senyap-senyap yang boleh menganiaya kanak-kanak yang dilahirkan di luar nikah, anak angkat oleh rakyat Malaysia serta anak-anak terbiar dan mereka daripada keluarga yang tidak mempunyai dokumen sah.
Mereka berkata walaupun tindakan kerajaan adalah betul dalam mengumumkan perubahan kepada Perlembagaan bagi membantu mereka yang dilahirkan di luar negara, namun ia tidak mewajarkan bagi menyekat hak kategori orang tanpa kerakyatan yang lain.
Mereka juga berkata terdapat sedikit butiran mengenai pindaan yang dicadangkan oleh kerajaan, sambil menambah ini dilakukan "secara rahsia dan tanpa libat urus yang sewajarnya".
Shad memberi amaran jika kerajaan menghapuskan perlindungan Perlembagaan untuk melindungi individu daripada diberikan status tanpa kerakyatan, akan wujud sekumpulan besar individu di negara ini tiada kewarganegaraan.
"Cadangan regresif seperti itu mungkin sampai ke titik penentu kerana sistem menggubal dan meminda undang-undang di Malaysia tidak mempunyai ketelusan dan proses perundingan.
“Terdapat pendekatan ‘top-down’ untuk semua keputusan yang dibuat," katanya sambil menambah bahawa Akta Rahsia Rasmi disalahgunakan untuk menghalang orang ramai daripada dimaklumkan tentang Rang Undang-undang sebelum ia dibentangkan di Parlimen.
Shad berharap Majlis Raja-Raja akan meneliti perubahan kontroversi bagi perkenan diraja di bawah Perkara 159(5), Seri Paduka Baginda tidak seharusnya membenarkan Rang Undang-undang kontroversi ini dengan peruntukan yang disembunyikan daripada orang ramai untuk berlalu tanpa penelitian diraja secara menyeluruh.
Shad berkata selain ketidaksamarataan jantina, kerajaan juga perlu menangani ketidakadilan yang dihadapi anak luar nikah.
"Terdapat isu struktur yang menghalang keluarga miskin atau tidak berpendidikan daripada memenuhi keperluan pendaftaran anak mereka," katanya.
Pada Selasa, kumpulan hak asasi Lawyers for Liberty (LFL) berkata pindaan itu boleh menyaksikan pengguguran Seksyen 1(e) Jadual Kedua Bahagian 2 Perlembagaan, satu peruntukan yang melindungi individu daripada diberikan status tanpa kerakyatan.
“Sungguh mengejutkan gabungan politik Pakatan Harapan (PH) yang mendakwa memperjuangkan reformasi dan orang tanpa kerakyatan semasa dalam pembangkang kini bertanggungjawab sebagai kerajaan hari ini untuk pindaan yang tidak boleh diterima dan tidak wajar ini,” kata Pengarah LFL Zaid Malek.
"Malah kerajaan Barisan Nasional sebelum ini, yang kerap dikritik PH kerana tidak adil, tidak seteruk ini. Jika pindaan ini diluluskan, ia akan menjadi hari hitam untuk Parlimen dan negara.”


Penurunan taraf kredit negara dibahaskan di Parlimen hari ini

Dasar kerajaan dalam usaha memulihkan taraf kredit negara susulan keputusan Fitch Ratings menyemak turun penarafan kredit negara, antara isu yang akan dibangkitkan pada persidangan Dewan Rakyat hari ini.Menurut Aturan Urusan Mesyuarat, perkara itu terkandung semasa sesi Pertanyaan-pertanyaan Menteri yang bakal diajukan bekas menteri kewangan, Lim Guan Eng (PH-Bagan) kepada menteri kewangan.Seterusnya, Shamsul Iskandar Mohd Akin (PH-Hang Tuah Jaya) pula meminta penjelasan menteri sains, teknologi dan inovasi berkenaan pendedahan Laporan Ketua Audit Negara baru-baru ini, berkait penyalahgunaan dana kerajaan oleh MIMOS Berhad.Dalam sesi itu juga, Cha Kee Chin (PH-Rasah) bertanyakan menteri perdagangan dalam negeri dan hal ehwal pengguna mengenai inisiatif atau skim di bawah Suruhanjaya Syarikat Malaysia (SSM) untuk membantu peniaga dan usahawan yang terjejas akibat Perintah Kawalan Pergerakan (PKP).Cha turut bertanyakan sama ada SSM menyediakan sebarang bantuan bagi membantu golongan Orang Kurang Upaya (OKU), wanita, belia dan pelajar yang baru memulakan perniagaan.Bagi sesi Pertanyaan-pertanyaan Bagi Jawab Lisan, Hasan Arifin (BN-Rompin) meminta menteri perdagangan antarabangsa dan industri menyatakan langkah kerajaan untuk meningkatkan keyakinan pelabur asing melabur di Malaysia dan bertanyakan mengenai jumlah pelaburan yang diterima sektor pembuatan negara pada 2018 dan 2019.Persidangan hari ini dijangka akan diakhiri dengan sesi perbahasan dan penggulungan bagi Rang Undang-undang Perbekalan 2021 peringkat Jawatankuasa dengan dua lagi kementerian bakal menggulung perbahasan.Kementerian berkenaan ialah kementerian pendidikan dan kementerian pengajian tinggi.Minggu terakhir sidang Dewan Rakyat ini bakal menyaksikan pengundian kali kedua Rang Undang-undang Perbekalan 2021, bacaan kali ketiga sebelum diluluskan dan dibawa ke Dewan Negara.


Kajian dapati penerima dos penggalak alami gejala Omicron kurang 3 hari berbanding Delta

Penerima vaksin lengkap dan dos penggalak pulih daripada gejala jangkitan varian Omicron tiga hari lebih awal berbanding pesakit varian Delta, kata satu kajian pada Jumaat.Kajian itu juga mendapati individu yang dijangkiti Omicron mungkin kurang mengalami gejala kehilangan deria bau, selain turut mengesahkan penyelidikan terdahulu bahawa jangkitan Omicron kurang teruk berbanding varian lain.Bagi mengenal pasti perbezaan kesan jangkitan antara Omicron dan Delta, penyelidik menggunakan aplikasi telefon pintar dipanggil ZOE di mana lebih 63,000 orang penerima vaksin di Britain berumur 16 hingga 99 tahun melaporkan simptom Covid yang dialami mereka antara Jun 2021 dan Januari 2022.Bagi penerima lengkap dua dos vaksin dan dos penggalak, simptom Omicron berlaku selama 4.4 hari, berbanding 7.7 hari bagi jangkitan Delta – di mana wujud perbezaan sebanyak 3.3 hari.Penerima dua dos vaksin namun tidak mendapat dos penggalak mengalami gejala Omicron selama 8.3 hari, berbanding 9.6 hari bagi Delta, menurut kajian yang diterbitkan dalam jurnal Lancet.Menurut penyelidik, pemulihan lebih pantas itu menunjukkan “bahawa tempoh penularan mungkin lebih singkat, di mana ia akan memberi kesan kepada dasar kesihatan di tempat kerja dan panduan kesihatan awam.”Kajian yang akan dibentangkan di Kongres Mikrobiologi Klinikal dan Penyakit Berjangkit Eropah di Lisbon akhir bulan ini juga mendapati hanya 17% daripada mereka yang dijangkiti Omicron kehilangan deria bau, berbanding 53% bagi pesakit dijangkiti varian Delta.Bagaimanapun, pesakit Omicron mencatat 55% peningkatan risiko mengalami sakit tekak, dan 24% berkemungkinan mengalami suara serak.Kajian itu juga mendapati pesakit Omicron mencatat 25% kurang berkemungkinan dimasukkan ke hospital.Pengarang kajian tersebut, Cristina Menni dari King’s College di London berkata ia adalah kertas “peer review” pertama dengan sejumlah besar peserta yang meneliti gejala berbeza dari dua varian itu.Walaupun kajian itu merangkumi tempoh sebelum varian Omicron BA.2 melanda dunia, “data terkini daripada aplikasi itu menunjukkan tiada perubahan dalam gejala disebabkan Omicron BA.2 berbanding BA.1,” katanya kepada AFP.


Pemimpin Bersatu cabar Ismail salahkan Zahid kerana mahu PRU awal

Seorang pemimpin Bersatu mencabar Ismail Sabri Yaakob supaya manyalahkan presiden partinya sendiri berhubung keputusan pembubaran Parlimen, selepas perdana menteri berkata beliau mengambil keputusan mengejut itu berikutan tindakan 12 menteri Perikatan Nasional (PN) "berkelakuan tidak wajar" dengan menulis surat kepada Agong bagi menyuarakan percanggahan pendapat mengenai pilihan raya umum tahun ini.
Kamaruddin Jaafar berkata seluruh negara sudah sedia maklum Presiden Umno Ahmad Zahid Hamidi mendesak Ismail supaya membubarkan Parlimen walaupun beliau keberatan untuk berbuat demikian berikutan kebimbangan ramai ia diadakan ketika musim banjir serta sekali gus menganggu usaha pemulihan ekonomi.
"PM sepatutnya menegur presiden parti beliau kalau berani. Malah beliau perlu jujur dań mengakui bahawa beliau ditekan dan dipaksa melakukan pembubaran ini atas desakan pimpinan parti Umno," kata Kamaruddin, yang merupakan timbalan menteri luar di bawah pentadbiran Ismail dalam satu kenyataan.
Semalam, sehari selepas beliau mengumumkan pembubaran Parlimen di mana Pilihan Raya Umum ke-15 (PRU15) mungkin terpaksa dijalankan ketika negara menghadapi musim tengkujuh, Ismail menyerang pendahulunya, Muhyiddin Yassin kerana mengecam Barisan Nasional (BN), mengatakan ia adalah punca kerajaan tidak dapat berfungsi dengan baik.
Beliau juga membidas 12 anggota Kabinetnya dari Bersatu dan PAS, menuduh mereka membelakangkan pentadbiran kerajaan.
Kenyataan Ismail itu dibuat selepas kumpulan menteri PN menulis surat kepada istana bagi menyatakan pendirian mereka yang tidak bersetuju dengan gesaan pemimpin Umno supaya Parlimen dibubarkan.
Dalam surat itu, mereka turut memetik ramalan hujan lebat dan banjir oleh Jabatan Meteorologi Malaysia (MetMalaysia) dalam beberapa minggu akan datang.
Sejak memegang jawatan pada Ogos tahun lalu, Ismail menerima tekanan hebat daripada sekumpulan pemimpin Umno yang bersekutu dengan Zahid dan bekas presiden Umno Najib Razak yang kini menjalani hukuman penjara.
Kumpulan Umno itu menggesa beliau supaya mengadakan PRU kerana yakin Umno mempunyai peluang untuk kembali mentadbir kerajaan.
Bagaimanapun, penganalisis dan pengkritik mengaitkan gesaan itu dengan kes mahkamah yang dihadapi mereka berdua sementara bekas perdana menteri Dr Mahathir Mohamad pula berkata, kerajaan pimpinan Umno selepas pilihan raya akan memastikan Najib akan dibebaskan dari penjara, sementara pemimpin lain yang terpalit pertuduhan rasuah juga akan terlepas daripada pendakwaan.
Zahid mengakui perkara itu apabila beliau memberitahu perwakilan MIC pada Isnin bahawa pilihan raya akan datang bakal menentukan nasib bukan sahaja beliau, bahkan pemimpin BN termasuk MIC dan MCA.
“Bukan saya sahaja yang akan didakwa, Tok Mat, anda dalam senarai menunggu,” katanya memberi isyarat kepada timbalan presiden Umno Mohamad Hasan.
Bulan lalu, Zahid dibebaskan dari 40 pertuduhan berkaitan kes rasuah ketika beliau menjadi menteri dalam negeri, berhubung pemberian kontrak visa luar negara (VLN).
Beliau masih berdepan 35 pertuduhan pengubahan wang haram dan pecah amanah melibatkan jutaan dana Yayasan Akalbudi di mana jika beliau disabitkan bersama, boleh menyebabkan beliau menyusuli Najib ke penjara.
Dalam kenyataannya, Kamaruddin berkata tindakan Ismail menyalahkan menteri-menterinya sendiri berhubung PRU15 adalah “tidak ikhlas, memesong dan palsu”.
“Tekanan oleh pimpinan Umno yang mementingkan diri ini jelas dalam ucapan perasmian MIC oleh Zahid baru-baru ini yang secara terbuka menyebut BN perlu menang besar dalam pilihanraya akan datang untuk menyelamatkan beliau serta pimpinan BN yang beliau sebut nama mereka satu-persatu daripada dakwaan di mahkamah," katanya.


RM256,800 kompaun dikenakan terhadap peniaga ayam, telur sejak Februari

Sebanyak RM256,800 kompaun dikenakan terhadap peruncit, pemborong dan penternak di seluruh negara kerana gagal mematuhi Skim Penentuan Harga Maksimum Ayam dan Telur yang dikuatkuasakan sejak 5 Februari lepas.Timbalan Menteri Perdagangan Dalam Negeri dan Hal Ehwal Pengguna Wahid berkata ia melibatkan 1,034 kes merangkumi pelbagai kesalahan termasuk menjual melebihi harga siling, tidak meletakkan tanda harga dan gagal meletakkan tanda harga khas seperti diarahkan.Selain itu, sebanyak 1,033 barangan perniagaan berjumlah RM133,000 turut disita.“Sehingga semalam kita telah melakukan pemeriksaan di 66,375 premis termasuk peruncit, kedai borong dan pengeluar di ladang,” katanya ketika ditemui pada Majlis Jamuan Aidilfitri di Pejabat KPDNHEP semalam.Menurutnya, daripada jumlah itu sebanyak 41 kes dikenakan tindakan atas kesalahan tidak mempamerkan tanda harga, menjual melebihi harga siling (111 kes) dan tidak meletakkan tanda harga khas (882 kes).Rosol berkata pihak KPDNHEP meningkatkan pemantauan di premis-premis tertentu bagi mengesan peniaga degil dan melanggar peraturan skim berkenaan.“Kita lihat memang trend iaitu dalam tempoh seminggu dua sebelum berakhirnya skim kawalan, harga ayam atau makanan akan naik dan ia perlu dikawal,” katanya sambil memberi jaminan tidak berlaku kekurangan bekalan makanan pada musim Hari Raya Aidiladha akan datang.


19 rumah teres terjejas tanah runtuh di Kemensah Heights

Sebanyak 19 rumah teres dua tingkat membabitkan 28 keluarga terjejas akibat insiden tanah runtuh di Jalan Kemensah Heights malam tadi.Pengarah Jabatan Bomba dan Penyelamat Selangor Norazam Khamis berkata pihaknya menerima panggilan kecemasan pada 9.33 malam dan tiba di lokasi 11 minit kemudian untuk operasi menyelamat.Beliau berkata sebaik tiba di lokasi kejadian, bomba bertindak memindahkan semua mangsa bagi mengelakkan sebarang insiden yang tidak diingini berlaku.“Tiada mangsa yang cedera dilaporkan,” katanya ketika dihubungi malam tadi.


PRN beri gambaran penerimaan rakyat terhadap kerajaan PH-BN

Pilihan Raya Negeri (PRN) yang bakal berlangsung di enam negeri tahun ini dianggap penting kerana ia akan memberi gambaran pertama penerimaan rakyat terhadap kerajaan Pakatan Harapan (PH) dan Barisan Nasional (BN), kata penganalisis.
Mereka berkata, perhatian dijangka akan lebih tertumpu kepada Umno sama ada mereka mampu menawan semula sokongan pengundi Melayu selepas bekerjasama dengan "musuh lama" selain bergelut dengan isu dalaman parti.
Penganalisis politik dari University of Tasmania Australia, James Chin berkata, antara perkara yang perlu diperhatikan ialah jumlah pengundi Melayu kepada Umno memandangkan ini adalah pilihan raya pertama selepas bekerjasama dengan PH.
"Umno berlawan dengan PH setelah sekian lama dan menarik untuk lihat bagaimana reaksi penyokong kedua-dua pihak," katanya kepada MalaysiaNow.
"Dulu mereka berlawan, sekarang mungkin penyokong PH sanggup memberi sokongan kepada Umno."
BN yang diterajui Umno mengalami kekalahan teruk pada Pilihan Raya Umum ke-15 (PRU15) yang berlangsung pada November tahun lalu apabila hanya mampu meraih 30 kerusi Parlimen, penurunan ketara daripada 74 kerusi yang dimenangi pada PRU14 ketika era pentadbiran Najib Razak.
Daripada 30 kerusi Parlimen yang dimenangi, Umno memiliki 26 kerusi, angka terendah yang pernah dicatatkan dalam sejarah parti Melayu itu.
Namun begitu, Ahmad Zahid Hamidi enggan melepaskan jawatan presiden Umno, sebelum membawa parti itu menyertai kerajaan yang dipimpin oleh Presiden PKR Anwar Ibrahim.
Langkah ini jelas mendapat tentangan ramai ahli Umno termasuk mereka yang berpengaruh sebelum parti itu mengambil keputusan memecat pengerusi perhubungan Umno Selangor, Noh Omar dan bekas ketua pemuda, Khairy Jamaluddin serta menggantung keahlian Hishammuddin Hussein dan beberapa pemimpin lain.
Menurut Chin, terdapat juga kemungkinan rundingan antara PH-BN, tidak akan mencapai kata putus sekiranya kedua-dua pihak diminta serahkan kerusi kubu masing-masing demi menjamin kemenangan.
"Justeru, ini akan jadi pertandingan terbuka sekali gus memberi gambaran buruk kepada kerajaan Anwar," tambahnya.
Dalam pada itu, Ahmad Atory Hussain dari Universiti Sains Malaysia (USM) berpandangan Perikatan Nasional (PN) dijangka akan mendapat laluan mudah terutama di kawasan luar bandar memandangkan kemarahan rakyat terhadap jajaran baru politik negara masih belum reda.
Katanya, situasi ini akan menyukarkan keadaan bagi BN-PH untuk menghalang kemaraan PN di PRN akan datang seperti mana berlaku pada PRU15.
"Sudah terang-terang Kelantan, Terengganu dan Kedah akan ditawan PN.
"Persoalannya, mampukah BN-PH halang PN tawan tiga lagi negeri Selangor, Pulau Pinang dan Negeri Sembilan?" soal beliau.
Bagi penganalisis politik dari Institut Hal Ehwal Antarabangsa Singapura Oh Ei Sun, Umno dilihat seperti tiada pilihan untuk kekal bertanding di kawasan luar bandar memandangkan parti ini dilihat sebagai pilihan terbaik untuk menghalang kemaraan PN.
Katanya, kemungkinan besar DAP dan PKR akan terus kekal di kubu mereka di kawasan bandar, tetapi akan turut memberikan sokongan kepada Umno di kawasan luar bandar.
"Umno adalah peluang tertinggi untuk melawan kemaraan PN di kawasan luar bandar.
"Tetapi mereka akan perlukan segala bantuan yang boleh diterima," katanya.


Pembelaan mohon cabar kredibiliti saksi utama kes gubah wang haram Syed Saddiq

Pihak pembelaan dalam perbicaraan kes Syed Saddiq Syed Abdul Rahman yang berdepan pertuduhan pecah amanah dan pengubahan wang haram memohon untuk mencabar kredibiliti saksi utama berikutan percanggahan dalam pernyataan saksi dan keterangan lisannya di mahkamah.
Kenyataan yang bercanggah itu membabitkan arahan Syed Saddiq kepada Rafiq Hakim Razali, iaitu saksi pendakwaan ke-13 berhubung prosedur pengeluaran dana RM1 juta daripada akaun bank Pemuda Bersatu.
Peguam Gobind Singh Deo yang mewakili Syed Saddiq berkata mahkamah boleh menggunakan budi bicara untuk membenarkan pihaknya memulakan prosiding mencabar kredibiliti Rafiq kerana dokumen yang dirujuk iaitu pernyataan saksi tidak dikemukakan di mahkamah oleh pihak pendakwaan.
“Pernyataan saksi ini tidak digunakan di mahkamah kerana beliau tidak membacanya semasa prosiding. Tetapi kami tahu terdapat percanggahan berdasarkan keterangan lisannya dan pernyataan saksi yang diberikan kepada kami sebelum ini,” katanya pada perbicaraan kes Syed Saddiq di hadapan pesuruhjaya kehakiman Mahkamah Tinggi Azhar Abdul Hamid hari ini.
Timbalan pendakwa raya Wan Shaharuddin Wan Ladin berkata sekiranya pihak pembelaan ingin mencabar kredibiliti saksi itu, pernyataan saksi perlu dikemukakan di mahkamah dan dijadikan sebagai eksibit.
"Dalam kes ini, saksi (Rafiq) sudah mengaku memang terdapat percanggahan (dalam keterangannya),” katanya.
Azhar kemudian mengarahkan kedua-dua pihak untuk berhujah mengenai perkara itu (mencabar kredibiliti saksi).
“Kita perlu berhati-hati tentang hal ini dan saya tidak mahu apa-apa yang boleh memprejudiskan tertuduh,” kata hakim dan meminta kedua-dua pihak untuk melakukan penelitian berhubung perkara itu.
Terdahulu, bekas penolong bendahari Pemuda Bersatu itu tidak bersetuju dengan cadangan Gobind bahawa beliau berasa tertekan ketika disiasat Suruhanjaya Pencegahan Rasuah Malaysia (SPRM) kerana terpaksa "mencari jalan" agar tidak dituduh bagi kes pecah amanah melibatkan dana RM1 juta itu.
Gobind: Salah satu jalannya adalah untuk tuding jari kepada Syed Saddiq. Saya katakan itulah yang kamu buat dalam kes ini.
Rafiq: Saya tidak bersetuju.
Gobind: Oleh sebab itulah kamu rasa tertekan semasa ditahan dan disiasat SPRM.
Rafiq: Saya rasa semua orang yang ditahan akan rasa tertekan.
Saksi juga tidak bersetuju dengan cadangan peguam bahawa ketika beliau disoal siasat, SPRM hanya bertanyakan soalan yang mengaitkan perbuatan (pecah amanah) itu dengan Syed Saddiq.
“Semasa saya ditahan, SPRM hanya bertanyakan tentang siapa yang beri arahan untuk tandatangan pengeluaran RM1 juta itu, saya maklumkan kepada mereka Syed Saddiq dan saya sendiri tidak akan tandatangan sekiranya tiada arahan daripada beliau,” katanya.
Mengikut pertuduhan pertama, Syed Saddiq didakwa bersubahat dengan Rafiq yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Sekarang bukan masa serbu pendatang asing, KP imigresen diberitahu

Aktivis hak asasi menyuarakan bantahan terhadap langkah penguatkuasaan menyasarkan pendatang asing tanpa dokumen sepanjang pandemik selepas beberapa kali ancaman menteri dalam negeri dan ketua pengarah imigresen untuk mengadakan operasi besar-besaran menyasarkan mereka.Adrian Pereira berkata tindakan itu hanya akan menjejaskan usaha melawan Covid-19 dan membahayakan lebih banyak nyawa.“Sekarang ini negara di bawah perintah darurat dengan tujuan spesifik iaitu selesaikan pandemik.“Sekarang bukan masanya untuk penguatkuasaan sedemikian yang akan menyebabkan situasi Covid-19 semakin parah,” katanya.Menteri Dalam Negeri Hamzah Zainuddin hari ini sekali lagi menegaskan pihaknya akan menahan pendatang asing tanpa dokumen, kali ini mengatakan tindakan itu akan memudahkan pihak berkuasa menjalankan pemberian vaksinSebelum ini, Putrajaya berkata pemberian vaksin percuma akan diperluaskan kepada semua warga asing termasuk yang tidak memiliki dokumen bagi menyegerakan usaha negara mencapai imuniti kelompok.Pendirian tersebut dilihat bertentangan dengan kenyataan Ketua Pengarah Imigresen Khairul Dzaimee Daud.Baru-baru ini Khairul mengeluarkan kenyataan yang menimbulkan kecaman ramai apabila berikrar untuk mengambil tindakan terhadap pendatang asing yang tidak mempunyai dokumen di negara ini yang didakwa bekerja di Malaysia tanpa membayar cukai “namun menikmati semua manfaat.”Susulan pendiriannya itu, wujud kebimbangan ia bakal menjejaskan program vaksinasi kerajaan di mana kejayaannya sangat bergantung kepada sejauh mana ia dapat menarik jutaan pekerja asing untuk turut mendapatkan vaksin.Namun, bagi Pereira yang merupakan pengarah eksekutif NGO North South Initiative, operasi penguatkuasaan tersebut adalah bertentangan dengan janji Putrajaya yang berkata pendatang asing akan diambil bekerja semula di bawah Program Rekalibrasi Tenaga Kerja.Di bawah program tersebut majikan dibenarkan untuk mengambil semula pekerja asing di empat sektor: restoran, kargo, borong dan peruncitan, serta pembersihan dan dobi.Menteri Dalam Negeri Hamzah Zainudin dan Menteri Sumber Manusia M Saravanan yang mengumumkan program tersebut pada April berkata, kerajaan bersetuju memasukkan pekerja asing tanpa dokumen daripada beberapa kategori ke dalam program tersebut.Ini termasuk yang mendaftar program pengambilan semula pekerja namun tidak melengkapkan proses pendaftaran dan belum menerima pas sementara selain yang melarikan diri namun belum dilaporkan majikan dan yang memiliki dokumen sah dari negara asal.Mempersoalkan langkah menyerbu pendarang asing tanpa dokumen sepanjang pelaksanaan darurat Pereira berkata ia merupakan perkara “yang tidak masuk akal”.Beliau berkata sebarang langkah menahan pendatang asing tanpa dokumen ketika negara berdepan krisis kesihatan akan menyebabkan kesan negatif kepada ekonomi.Sementara itu, seorang pemimpin komuniti Indonesia yang bekerja rapat dengan pendatang asing tanpa dokumen dalam negara ini turut mempersoalkan dakwaan Khairul yang mengatakan mereka “menikmati semua manfaat” tanpa membayar cukai.“Bukankah membayar cukai itu adalah tugas majikan?” katanya.Ketika dihubungi MalaysiaNow dia berkata pendatang asing ketika ini sangat takut untuk disaring Covid-19, apatah lagi untuk mendaftar vaksinasi.Ini berlaku walaupun Menteri Penyelaras Program Imunisasi Covid-19 Kebangsaan Khairy Jamaluddin sudah beberapa kali memberikan jaminan pendatang asing tanpa dokumen yang tampil mendapatkan suntikan tidak akan ditahan.“Dalam situasi begini, teman-teman saya takut untuk menjalani ujian saringan Covid-19 atau mendaftar vaksinasi, namun virus ini akan menular kepada semua tanpa memilih warganegara,” katanya yang tidak mahu dinamakan.“Walaupun kami sudah memujuk teman-teman untuk mendaftar vaksinasi melalui aplikasi yang disediakan kerajaan, mereka masih takut kerana kenyataan menteri dalam negeri.”Beliau menyuarakan harapan agar program rekablirasi akan kekal dilaksanakan supaya lebih ramai pekerja asing dapat tampil dan “selesaikan masalah tersebut”.Dalam pada itu, Pereira menggesa kerajaan untuk mempertimbangkan semula gelaran kepada pekerja tanpa dokumen sebagai “pendatang asing tanpa izin” atau Pati.“Sebahagian daripada mereka adalah mangsa perhambaan moden yang pelakunya harus dihukum.“Kami percara lebih 90% pendatang asing tanpa dokumen adalah mangsa buruh paksa dan penyeludupan manusia. Jadi istilah Pati itu sebenarnya tidak benar.”


3 maut, 8 cedera dalam insiden tembakan di Texas

Sekurang-kurangnya tiga maut manakala lapan lagi cedera dalam kejadian tembakan pada malam Isnin di pusat bandar Fort Worth, Texas, Jabatan Polis Fort Worth pada Selasa.
Insiden tembakan berlaku semasa perhimpunan tahunan yang dikenali sebagai "ComoFest”, lapor Xinhua.
"Pertunjukan bunga api sedang berlangsung, orang ramai cuba melarikan diri dari kawasan itu, jadi sukar bagi pegawai kami untuk mengawal keadaan," kata jurucakap Jabatan Polis Fort Worth, Kapten Shawn Murray pada sidang akhbar.
Tiada penahanan dibuat setakat pagi Selasa dan motif serangan masih belum diketahui.


KKM syor SOP untuk PRU selamat Covid-19

Kementerian Kesihatan (KKM) telah mengesyorkan kepada Suruhanjaya Pilihan Raya (SPR) beberapa prosedur operasi standard (SOP) bagi Pilihan Raya Umum ke-15 (PRU15) supaya ia diadakan dalam keadaan "Covid-19 safe election".
Menteri Kesihatan Khairy Jamaluddin berkata dengan situasi Covid-19 negara yang terkawal, KKM berpandangan beberapa sekatan yang dikenakan semasa pilihan raya negeri (PRN) sebelum ini boleh dilonggarkan termasuk pemakaian pelitup muka dan hak mengundi bagi individu positif Covid-19.
“KKM sudah sediakan saranan-saranan supaya lebih banyak lagi kelonggaran diberikan, dan calon bebas untuk jumpa, parti bebas beri ceramah, dan tiada sekatan seperti dahulu supaya proses demokrasi ini boleh dijalankan lebih adil kepada semua.
“Begitu juga hak mengundi bagi individu positif Covid-19, yang menjalani pengasingan di rumah, tak kritikal boleh mengundi… mungkin laluan mengundi berbeza, khemah asing, sentiasa pakai pelitup muka maka dengan ini hak mereka mesti dihormati,” katanya selepas merasmikan Seminar Pengurusan Bencana di Pusat Dagangan Dunia Kuala Lumpur hari ini.
Khairy berkata KKM telah menimbangkan isu hak mengundi ini dengan mendalam sebelum mengemukakan syor kepada SPR kerana ia termaktub dalam Perlembagaan, dan sebarang syor yang diberikan kepada SPR turut mengambil kira kepentingan orang ramai agar tidak dimudaratkan dengan kehadiran pesakit Covid-19.
“Kita dah bincang dengan SPR dan mereka akan memuktamadkan minggu ni. Apa-apa keputusan yang ada kepentingan awam boleh dibuat, dan ini untuk kepentingan awam, lagipun arahan ini dah buat sebelum Parlimen bubar. Kita fikir panjang di KKM, akal panjang,” katanya.
Mengenai kesiapsiagaan banjir, Khairy berkata KKM telah mengenal pasti 11,085 anggota kesihatan awam untuk ditugaskan bagi membantu mangsa banjir di pusat pemindahan sementara (PPS) di seluruh negara.
Menurutnya ia melibatkan pasukan perubatan, kesihatan dan pasukan kesihatan mental atau psychosocial yang amat diperlukan untuk membantu mangsa yang berdepan bencana alam.
“Kita dah kenal pasti, dan mereka dah tahu tugas masing-masing kerana dari dua bulan lepas kita dah mula kesiapsiagaan musim tengkujuh, dan kita dah buat berdasarkan negeri malah simulasi pun dah dilakukan.
“Kerahan adalah banyak di kawasan negeri yang kerap berdepan banjir seperti Johor, Kelantan, negeri Pantai Timur dan Sarawak, jadi kerahan kita lebih berdasarkan pemetaan risiko yang kita buat,” katanya.


Mahkamah Rayuan hantar semula permohonan semakan Bung Moktar, isteri ke Mahkamah Tinggi

Mahkamah Rayuan mengembalikan semula permohonan semakan yang difailkan oleh Ahli Parlimen Kinabatangan Bung Moktar Radin dan isteri Zizie Izette Abdul Samad ke Mahkamah Tinggi untuk mendengar merit permohonan itu.
Pasangan itu memfailkan permohonan semakan bagi mencabar perintah Mahkamah Sesyen yang mengarahkan mereka membela diri atas tiga pertuduhan rasuah tahun lepas.
Hari ini panel tiga hakim Mahkamah Rayuan terdiri daripada Hadhariah Syed Ismail, Azman Abdullah dan Azmi Ariffin memerintahkan permohonan semakan pasangan itu dikembalikan semula ke Mahkamah Tinggi untuk mempertimbangkan merit permohonan itu.
Hakim Hadhariah yang mengetuai panel itu berkata apabila permohonan semakan difailkan, adalah menjadi kewajipan Mahkamah Tinggi untuk mempertimbangkan merit permohonan itu tanpa mengira apa jua cara permohonan itu difailkan.
Beliau berkata dalam kes Bung Moktar dan Zizie Izette, Mahkamah Tinggi tidak berbuat demikian (untuk mendengar merit permohonan semakan) apabila mahkamah menolak permohonan semakan pasangan itu berdasarkan alasan mereka telah menggunakan kaedah yang salah ketika memfailkan semakan itu.
Hakim Hadhariah berkata tiada cara khusus dinyatakan dalam Akta Mahkamah Kehakiman 1964 mengenai bagaimana semakan boleh dilakukan.
Beliau berkata hakim Mahkamah Tinggi atas usulnya sendiri, boleh membuat semakan untuk sesuatu kes selepas membaca akhbar atau mendapatkan fail atau berdasarkan permohonan mana-mana pihak atau individu yang berminat pada mana-mana peringkat prosiding.
“Dalam kes ini, permohonan semakan dikemukakan oleh peguam tertuduh (Bung Moktar dan Zizie Izette) di peringkat kes prima facie,” katanya.
Beliau kemudian menetapkan 14 Julai untuk pengurusan kes di Mahkamah Tinggi.
Pada 9 Disember tahun lepas, Pesuruhjaya Kehakiman Azhar Abdul Hamid menolak permohonan semakan yang difailkan pasangan itu tanpa mendengar merit permohonan tersebut.
Pesuruhjaya Kehakiman itu menolak permohonan semakan tersebut selepas menerima bantahan awal pihak pendakwaan yang menyatakan pasangan itu telah menggunakan kaedah yang salah untuk memfailkan permohonan.
Mahkamah Sesyen pada 2 September tahun lepas, memerintahkan Bung Moktar dan Zizie Izette membela diri atas pertuduhan rasuah berjumlah RM2.8 juta melibatkan pelaburan RM150 juta dalam unit amanah Public Mutual Berhad.
Ini mendorong mereka untuk memfailkan permohonan semakan di Mahkamah Tinggi. Berikutan penolakan Mahkamah Tinggi terhadap permohonan semakan itu, mereka memfailkan rayuan di Mahkamah Rayuan.
Pada prosiding hari ini, mahkamah mendengar bantahan awal yang dibangkitkan pihak pendakwaan terhadap rayuan Bung Moktar dan Zizie Izette dengan menyatakan bahawa keputusan Mahkamah Tinggi tidak boleh dirayu.
Pada 3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung Moktar dituduh menerima rasuah daripada ejen pelaburan Public Mutual Berhad, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.
Ahli Majlis Tertinggi Umno itu juga didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie Izette atas sebab dan di tempat sama pada 19 Jun 2015.
Zizie Izette pula berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.
Bung Moktar diwakili peguam M.M.Athimulan manakala peguam K. Kumaraendran mewakili Zizie Izette manakala Timbalan Pendakwa Raya Law Chin How bagi pihak pendakwaan.


TikTok nafi tuduhan berat sebelah

TikTok akhirnya bersuara hari ini selepas lama mendiamkan diri berhubung dakwaan peranan kandungan videonya semasa pilihan raya umum tahun lepas, menafikan tuduhan moderatornya berat sebelah dalam mempromosikan video yang mengkritik kerajaan semasa.
Ini berikutan dakwaan yang dibuat dalam video bahawa seorang ahli parti pembangkang pernah menjadi moderator di firma yang mengendalikan TikTok di Malaysia.
Awal hari ini, Menteri Komunikasi dan Digital Fahmi Fadzil berkata kerajaan akan mengkaji tuduhan itu.
Namun, menurut TikTok dakwaan moderatornya berat sebelah dari segi politik adalah tidak benar.
Mereka berkata, walaupun mempromosikan beberapa video untuk memperkenalkan selebriti dan pencipta baru, tiada iklan politik dibenarkan pada platform berdasarkan peraturan yang ditetapkan untuk pemilik akaun daripada kerajaan, ahli politik dan parti politik.
"Untuk itu, kami tidak membenarkan iklan berbayar yang mempromosikan atau menentang calon, kerajaan, pemimpin semasa, parti politik atau kumpulan, atau isu di peringkat persekutuan, negeri atau tempatan," kata ketua dasar awam TikTok Malaysia Hafizin Tajudin.
Beliau berkata moderator kandungan tidak mempunyai akses kepada sistem untuk mempromosikan kandungan.
"Keputusan moderator kandungan TikTok adalah berdasarkan satu set Garis Panduan Komuniti yang ditakrifkan dengan jelas dan mempunyai lapisan semak dan imbang termasuk jaminan kualiti dan penyemak fakta pihak ketiga, untuk menjamin keselamatan dan memastikan keadilan secara sederhana."
Video TikTok menjadi perhatian sejak kebelakangan ini, terutamanya semasa pilihan raya umum baru-baru ini apabila penyokong parti politik menggunakan sepenuhnya jangkauan khalayaknya yang luas.
Ramai pemimpin Pakatan Harapan berkata, video TikTok mempengaruhi berjuta-juta pengundi muda yang baru didaftarkan, menyebabkan mereka memberikan sokongan kepada gabungan Perikatan Nasional yang diketuai oleh Muhyiddin Yassin.


Pakar jelaskan faktor keberkesanan slogan PM

Perdana Menteri Anwar Ibrahim baru-baru ini memperkenalkan slogan Malaysia Madani untuk melambangkan pentadbiran beliau yang baru dibentuk selepas Pilihan Raya Umum ke-15 (PRU15).
Rakyat Malaysia tidak asing dengan slogan-slogan seperti ini kerana diperkenalkan oleh perdana menteri terdahulu sebagai penjenamaan untuk pentadbiran mereka.
Persoalan timbul mengenai apakah indikator dalam menentukan satu-satu slogan itu berjaya atau sekadar kosmetik?
Pakar perhubungan awam dan komunikasi, Syed Arabi Syed Abdullah Idid daripada Universiti Islam Antarabangsa berkata, sukar menentukan kejayaan satu-satu slogan kerana semuanya bersifat abstrak.
"Mungkin satu petanda ialah daripada penerimaan rakyat.
“Dalam keadaan Malaysia, warganegara biasanya terima sahaja slogan-slogan itu," katanya kepada MalaysiaNow.
“Sloganeering” ini bermula semasa perdana menteri pertama, Tunku Abdul Rahman dengan “Happy Malaysia”, diikuti “Malaysia Terus Membangun” oleh Abdul Razak Hussein.
Syed Arabi berkata, petanda kedua ialah slogan tersebut menjadi perbincangan para ilmuan atau pertubuhan bukan kerajaan.
"Lebih banyak perbincangan lebih kupasan maka mungkin ia lebih diterima rakyat.
"Tetapi sebagai contoh 1Malaysia, walaupun dikenali ia tidak membawa kemenangan kepada Najib Razak dan Barisan Nasional (BN),” katanya merujuk kepada slogan yang diperkenalkan perdana menteri keenam itu.
Dr Mahathir Mohamad turut memperkenalkan “Bangsa Malaysia” manakala penggantinya Abdullah Ahmad Badawi membawa gagasan “Islam Hadhari”.
Sementara itu, penganalisis politik daripada Universiti Malaysia Sarawak, Jeniri Amir pula berkata, setiap perdana menteri tidak mahu dibayangi oleh pendahulu mereka.
"Jika mereka bergantung kepada slogan atau gagasan pemimpin terdahulu, maka mereka seolah-olah tiada legasi atau 'tiada idea'.
"Jadi mereka mahu wujudkan gagasan idea tersendiri sebagai satu jenama dan satu identiti dalam usaha untuk memberi kesan dari segi politik, sosial dan ekonomi di mata rakyat," katanya.
Dalam menentukan kejayaan sesuatu slogan, pelbagai pengisian perlu dilaksanakan.
"Mahathir mempunyai masa selama 22 tahun untuk membawa bersamanya slogan Bangsa Malaysia berbanding pentadbiran Ismail Sabri dan Muhyiddin Yassin.
"Ia turut disertakan dengan program atau inisiatif tertentu. Bangsa  Malaysia diiringi dengan Wawasan 2020, Dasar Pandang ke Timur dan Industrialisasi Baru."
Slogan 1Malaysia juga katanya lebih melekat di fikiran rakyat kerana inisiatif kerajaan turut membawa slogan itu lengkap dengan logonya.
Antaranya, Bantuan Rakyat 1Malaysia yang dijenamakan semula dengan pelbagai nama, Kedai Rakyat 1Malaysia, Menu Rakyat 1Malaysia dan Skim Latihan 1Malaysia. Pusat Transformasi Bandar (UTC) dan Pusat Transformasi Luar Bandar (RTC) juga menampilkan logo 1Malaysia.
Tambah beliau, gagasan yang kekal abstrak “Islam Hadhari” dan “Keluarga Malaysia” masing-masing oleh Abdullah dan Ismail Sabri Yaakob.
"Abdullah tidak menterjemahkan slogannya kepada bentuk yang lebih konkrit manakala Ismail tidak mempunyai masa."
Ismail merupakan perdana menteri yang paling singkat berkhidmat dengan tempoh masa setahun tiga bulan.
Jeniri berkata, setiap gagasan berkubur begitu sahaja apabila kepimpinan berubah.
Sehingga kini, Anwar menerusi Malaysia Madani menjenamakan semula bantuan tunai yang dipanggil Sumbangan Tunai Rahmah. Beliau juga memperkenalkan semula Menu Rakyat 1Malaysia kepada Menu Rahmah.
Rahmah menjadi “catchphrase” pilihan pentadbiran perdana menteri ke-10 itu.
Ia boleh dilihat sebagai kesinambungan daripada gagasan “rahmatan lil alamin” yang pernah dipopularkan bekas menteri agama Pakatan Harapan, Mujahid Yusof Rawa.
Pada masa sama, memandangkan Malaysia Madani dan Islam Hadhari masing-masing menggunakan penggunaan istilah daripada bahasa Arab, konsep yang diperkenalkan ini dilihat menggunakan pendekatan berbeza.
Misalnya, konsep Hadhari yang diperkenalkan pada 2004 lebih tertumpu kepada usaha mengembangkan fahaman Islam dengan menggunakan peranan agama ini dalam membangunkan negara berasaskan tamadun Islam berbanding melihat Islam sekadar dari perspektif amal ibadat dan hukum.
Malah, konsep yang diperkenalkan Abdullah itu turut mempunyai kesinambungan kepada hala tuju yang ditetapkan oleh pemimpin sebelumnya, Mahathir  iaitu menuju ke arah Wawasan 2020.
Sementara itu, istilah madani tidaklah begitu asing bagi mereka yang mengikuti perkembangan politik Anwar sejak 1990-an ketika beliau masih bersama Umno pada ketika itu.
Kini, konsep itu diperkenalkan semula sebagai satu wawasan baru yang mengetengahkan ciri moral dan kenegaraan menggunakan gaya pemikiran Islam demi mencapai kemajuan negara dan kesejahteraan.


Azmin akan bertanding PRN Selangor jika diarahkan parti

Pengerusi Perikatan Nasional (PN) Selangor Mohamed Azmin Ali akan bertanding pada Pilihan Raya Negeri (PRN) akan datang sekiranya diarahkan oleh parti walaupun secara peribadinya mahu berehat daripada politik.
Bekas menteri besar Selangor itu berkata, pendirian itu dibuat enam bulan lalu selepas Pilihan Raya Umum ke-15 (PRU15) dengan mengambil kira sudah menjadi wakil rakyat sejak 1999.
"Itu satu tempoh yang agak panjang dan saya percaya PN kini mempunyai calon muda yang berpotensi, yang mampu melaksanakan dasar dan idealisme PN," katanya kepada pemberita pada Majlis Rumah Terbuka Aidilfitri PN di Shah Alam malam tadi.
Karier politik Azmin bermula apabila dipilih menjadi ahli Dewan Undangan Negeri (Adun) Hulu Kelang dari 1999 hingga 2004.
Selepas itu beliau merupakan Adun Bukit Antarabangsa sehingga kini dan ahli Parlimen Gombak bermula 2008 hingga November tahun lepas.
Mengulas mengenai kekalahannya kepada Amirudin Shari dalam saingan lima penjuru di kerusi Parlimen Gombak, Azmin menegaskan situasi itu tidak bermakna ia akan berulang pada masa hadapan.
Katanya, situasi pada PRU15 amat berbeza apabila beliau sebenarnya bukan sahaja berdepan dengan Amirudin tetapi seluruh jentera Pakatan Harapan (PH) di peringkat nasional yang merancang untuk membunuh karier politiknya.
Azmin, yang reda dengan keputusan itu turut menekankan rakyat yang memberi sokongan kepada PH di Gombak kini sudah mula merungut apabila melihat kegagalan pemimpin untuk melaksanakan tugas kerana tiada kekuatan.
"Seolah-olah pemimpin di bawah ini menjadi pak turut, tidak ada prinsip, tidak berani menyatakan sesuatu kepada pemimpin di atas.
"Jadi perkara ini menjadi rungutan. Rakyat melihat ahli Parlimen, kerajaan dapat selesaikan masalah dengan rakyat, tetapi ini tidak berlaku," katanya.
Dalam pada itu, Azmin yakin dan bersifat optimistik bahawa rakyat Selangor akan membuat perubahan besar pada PRN akan datang.
Katanya, perkara ini disebabkan kegagalan kerajaan Persekutuan untuk menyelesaikan banyak daripada isu yang dihadapi rakyat dalam tempoh enam bulan lalu.
"Mereka (kerajaan) banyak cakap tetapi tidak jelaskan apakah penyelesaian atau tindakan untuk mengurus masalah ini.
"Di bawah pentadbiran Muhyiddin Yassin dan PN, ketika kita berdepan waktu sukar, kami berjaya mengurus ekonomi dan mempercepatkan proses pemulihan.
"Kebanyakan rakyat Selangor adalah berpendidikan tinggi, terdiri daripada golongan berpendapatan sederhana, mereka tahu apa yang sedang berlaku dan kami berharap mereka akan memberi PN peluang untuk mentadbir Selangor," tambahnya.